
MIZA GEOPOLITICĂ DE LA VILNIUS NAŞTE

TENSIUNI ÎN TRIUNGHIUL U.E. - PATENERIATUL ESTIC - RUSIA
Vilnius va găzdui, la sfârşitul lunii noiembrie, summit-ul Parteneriatului Estic, coprezidat de preşedintele Lituaniei şi preşedintele Comisiei Europene. Vor participa reprezentanţi de vârf ai celor 28 de state membre ale U.E. şi a celor şase state din cadrul Parteneriatului Estic. Reuniunea la nivel înalt va fi un prilej pentru analizarea stadiului relaţiei U.E.-Rusia şi, în egală măsură, a orientării viitoare a celor şase membri ai Parteneriatului Estic. Aceste state vor trebui să-şi formuleze intenţia de a-şi asocia viitorul traseu fie cu Uniunea Europeană, fie cu modelul geopolitic al unei entităţi al cărei pivot este Rusia. Indiferent de decizia celor şaşe state membre ale Parteneriatului Estic - Belarus, Moldova, Ucraina, Armenia, Georgia, Azerbaidjan - aceasta le va defini parcursul pentru mulţi ani. Dar, decizia Kievului este cea care are o importanţă politică promordială.  


La începutul lunii septembrie, spre surprinderea presei internaţionale, Armenia a decis să intre în Uniunea vamală, al cărei lider este Rusia şi care cuprinde Kazahstan şi Belarus. Uniunea vamală este premergătoare pentru Uniunea euroasiatică. Decizia  Erevanului face imposibilă ratificarea tratatului de asociere cu U.E., negociat în această vară, urmând să fie parafat la Vilnius. Republica Moldova a fost avertizată în mod repetat de către Moscova - fie  prin declaraţii dure făcute de oficiali, fie prin măsuri vamale dure (precum interzicerea importurilor de vin moldovenesc) - în sensul că semnarea unui tratat  cu U.E. va pune în pericol relaţiile economice şi comerciale cu Rusia. În lunile care au precedat summit-ul de la Vilnius, Moscova a folosit un arsenal diversificat de acţiuni pentru a descuraja statele membre ale Parteneriatului Estic să se asocieze cu U.E. Este de remarcat faptul că din diverse motive, Belarus şi Azerbaidjan nu manifestă o voinţă similară de a se conecta la U.E. prin intermediul instrumentelor europene puse la dispoziţie, aşa cum par a manifesta Moldova, Ucraina sau Georgia.
Se impune remarcat faptul că, spre deosebire de Rusia, care, în ultimele luni, a desfăşurat o adevărată ofensivă geopolitică, Uniunea Europeană a avut o reacţie moderată, rezumându-se la a cataloga drept “inacceptabile” presiunile Moscovei şi la a-şi declara sprijinul pentru statele care doresc să aibă o relaţie mai strânsă cu blocul european. Mai mult, Uniunea Europeană a transmis mesajul că Rusia nu este exclusă de la beneficiile pe care le vor avea statele din vecinătatea sa în urma unor legături puternice cu U.E. 

Summit-ul de la Vilnius se conturează pe opoziţia puternică a Rusiei faţă de o relaţie mai strânsă între statele membre ale Parteneriatului Estic şi U.E. Aceasta devine o miză geopolitică a disputei între Bruxelles şi Moscova - care consideră că U.E. ar interfera cu sfera intereselor sale tradiţionale. 

Decizia pe care o va lua Ucraina este, cu adevărat, de maximă importanţă - ceea ce transpare chiar şi din reacţia Rusiei. Recent, un consilier al preşedintelui Vladimir Putin a declarat că Rusia are în vedere chiar şi sprijinirea tendinţelor separatiste ale minorităţii vorbitoare de limba rusă din Ucraina, în cazul în care Kievul ia decizia de a semna, la Vilnius, Acordul de asociere la UE. Desigur, decizia luată de către Ucraina este importantă atât pentru viitorul său cât şi pentru cel al Uniunii Europene. În acest context, ar putea să nu pară exagerate opiniile exprimate de Lilia Shevtsova într-un articol apărut în publicaţia americană The American Interest „Unele evenimente se ridică la nivelul provocărilor civilizaţiei doar în anumite circumstanţe istorice concrete. În următoarele luni şi în următorii ani, traiectoria Ucrainei se va dovedi că reprezintă un astfel de eveniment, întrucât calea pe care o va alege va determina mai mult decât propria-i soartă”
. Pe de altă parte, însă, tot din perspectivă istorică, par exagerări afirmaţiile expertului american Walter Russell Mead „Dacă Ucraina se deplasează spre U.E., vechea Rusie a ţarilor şi komisarilor va dispărea, iar ceea ce Putin a numit „cea mai mare catastrofă geopolitică a secolului XX” va deveni o constantă. Germania va înlocui Rusia ca putere dominantă în Europa, Polonia va trece de la frontiera Europei în centrul său, iar Putin va rămâne în istoria Rusiei în postura degradantă a celui care a pierdut Ucraina”.
Fără îndoială, decizia Ucraina de la Vilnius este foarte importantă - dar, din perspectivă istorică, situaţia apare diferit. După 2004, Ucraina părea a se apropia atât de puternic de Occident, încât nimic nu putea opri acest curs. Totuşi, la summit-ului NATO de la Bucureşti, din 2008, Kievului i-a fost refuzat The Membership Action Plan (MAP) - oficial, la presiunea Germaniei - iar istoria a luat un alt curs. 
Momentul Vilnius are elemente comune cu cel din 2008 - doar situaţia diferă, nu doar din punct de vedere geopolitic. Fără a putea cunoaşte gradul de probabilitate, este posibil ca, acum, în condiţiile în care Rusia ar continua presiunile asupra unor potenţiali parteneri ai U.E. din Parteneriatul estic, Moscova să intre în divergenţă cu Berlinul. Pe de altă parte, nu trebuie uitat că Bruxelles şi FMI au în vedere un posibil plan B de sprijinire a Ucrainei, în condiţiile în care semnează Acordul cu U.E. iar Rusia declanşează din nou „războiul gazelor naturale”. Dar, în egală măsură, nu trebuie uitată remarcabila forţă a Rusiei.  

„Ucraina este testul de turnesol. Procesul este geopolitic” 
 
Ministrul Afacerilor Externe al Lituaniei, Linas Linkevicius, a subliniat că liderii europeni trebuie să se concentreze mai mult pe obţinerea unor rezultate înaintea summit-ului de la Vilnius. "Summit-ul de la Vilnius ar trebui să fie un succes pentru U.E. şi ne bazăm pe sprijinul Uniunii Europene, dar credem că trebuie să acţionăm împreună. (...) Succes ar însemna ca unii şefi de state să se preocupe de agendă" întrucât "proiectul european nu este încă realizat şi implementat"
.

Şeful diplomaţiei lituaniene - ţară care deţine preşedinţia rotativă a Uniunii Europene - a subliniat problemele cu care se confruntă Ucraina în cadrul Parteneriatului Estic. "Succesul programului este important şi pentru Moldova, dar şi pentru celelalte ţări membre. Nu putem să le ignorăm pe celelalte. În pachetul acesta de şase ţări, un rol foarte important îl are Ucraina. Ucraina este testul de turnesol. Nu e doar o negociere pe chestiuni tehnice şi cooperare economică europeană. Este vorba de un proces geopolitic aici, miza este totul, nu numai un centru de gravitaţie in Europa. Trebuie să cerem ca ţările să poată alege, fără să fie şantajate, fără să fie forţate sau presate în diverse moduri" a afirmat Linas Linkevicius, cu referire la atitudinea Moscovei faţă de importatorii ucraineni dar şi la mesajul clar privind semnarea acordului "sinucigaş" cu UE. Prevăzând presiunile Rusiei - mai ales asupra Ucrainei - ministrul lituanian de Externe a sublioniat că „Limba vorbită trebuie sa fie cea a argumentelor, nu a presiunii. Fie că este vorba despre ameninţări economice sau presiune politică, nu este acceptabil"
.

Ministrul lituanian de Externe a precizat că în vederea semnării acordului de asociere cu Ucraina sunt necesare rezultate in cateva domenii vitale. "Procesul electoral şi legislaţia electorală trebuie să fie transparente cu adevărat, să poată rezolva problemele prompt şi eficace. De asemenea, se impune o reformă a Justiţiei, mai ales la nivelul Parchetului general, care va trebui să devină cu adevărat independent. Asta înseamnă continuitatea reformelor, pentru că nu e ceva care se rezolvă acum şi după aceea nu mai există nicio garanţie viitoare"
.

Linas Linkevicius s-a referit şi la cazul Iuliei Timoşenko, fostul premier ucrainean, care a primit o pedeapsă privativă de liberatate de şapte ani pentru abuz de putere. În opinia sa, ucrainenii trebuie să rezolve, într-un fel sau altul, situaţia fostului prim-ministru, pentru a demonstra că Ucraina este stat de drept. "Soarta ţării nu poate fi legată de aşa ceva. Sigur, cineva poate să fie în dezacord. Este vorba, însă, de o realitate şi trebuie avută în vedere. În unele ţări, aceasta simbolizează, practic, statul de drept. Dacă nu se rezolvă dosarul respectiv, nu este stat de drept, aşa e percepţia în unele capitale europene şi asta înseamnă că trebuie să se rezolve, să se elimine orice fel de îndoieli cu privire la justiţia selectivă. Va fi alegerea ucrainenilor cum rezolvă aceasta: fie că o eliberează din închisoare, fie că-i acordă posibilitatea îngrijirii medicale”
 a spus Linas Linkevicius. 
Miniştrii de Externe din UE condiţionează Ucraina
Miniştrii de Externe din ţările Uniunii Europene au discutat, la Luxemburg, planurile privind viitorul summit având ca subiect Parteneriatului Estic. Lansat în 2009, Parteneriatul Estic ţinteşte atragerea fostelor state sovietice înspre U.E., ceea ce Rusia consideră a fi o atingere adusă sferei sale de influenţă. Parteneriatul include Armenia, Azerbaidjan, Belarus, Georgia, Republica Moldova şi Ucraina.
Cu toate că există intenţia declarată de a se semna acorduri, la sfârşitul lunii noiembrie, cu Moldova, Georgia şi Ucraina, aceasta din urmă se dovedeşte a fi un caz dificil. În majoritatea lor, miniştrii de externe din ţările membre U.E. cer eliberarea fostului premier Iulia Timosenko, aflată în închisoare după ce a fost acuzată de abuz de putere. Eliberarea Iuliei Timoşenko ar trebui să aibă loc înainte de semnarea acordului de asociere, la Vilnius, în noiembrie. 

Ministrul german de Externe, Guido Westerwelle a sugerat că termenul-limită e aproape. "Mişcările de ultimă oră nu sunt rezonabile, sunt foarte riscante". "Acesta este un caz cu importanţă simbolică. Ne aşteptăm să fie rezolvat curând cazul doamnei Timoşenko. Germania este pregatită să o primească pentru tratament medical"
 a precizat şeful diplomaţiei germane.

Guvernul ucrainean a dat o dispoziţie în baza căreia Iuliei Timoşenko i s-ar putea permite să părăsească temporar ţara, pentru tratament medical. Însă, premierul ucrainean Mykola Azarov a cerut ca Uniunea Europeană să accepte legalitatea verdictului în cazul fostului prim-ministru, în condiţiile în care U.E. consideră că acesta a fost motivat politic.

Cazul Timoşenko nu este singurul care pune probleme Ucrainei pe parcursul european. Ministrul britanic de Externe, William Hague, a precizat "Dorim să-i vedem cum îndeplinesc condiţiile stabilite în decembrie de Consiliul pentru Afaceri Externe, pentru a se semna acordul de asociere cu Ucraina. Însă mai sunt condiţii de îndeplinit, în special în domenii precum reforma juridică, justiţia selectivă şi reforma electorală"
. Totul depinde de Ucraina, a afirmat şeful diplomaţiei austriece, Martin Spindelegger: "Trebuie să decidă dacă apartine Europei sau Rusiei"
.
Şeful diplomaţiei suedeze, Carl Bildt, a declarat că nu este sigur dacă Ucraina va putea semna acordul de asociere şi liber schimb cu Uniunea Europeană la Vilnius din cauza trenării problemei Timoşenko. Ministrul suedez de Externe a mai precizat că este prea devreme pentru a se putea vorbi, acum, despre posibilitatea ca la summit-ul din 2015, de la Riga, al Parteneriatului Estic, unele din ţări să devină candidate la aderare. Oricum, între summit-ul de la Vilnius şi cel din 2015, Uniunea Europeană trebuie să ia in considerare „paşii următori ce ar trebui făcuţi în termenii integrării economice cu ţările care vor şi care care vor fi capabile să o facă”
.
Prezent la o reuniune anterioră a miniştrilor de Externe ai ţăilor membre UE, în vederea pregătirii summit-ului de la Vilnius de la sfârşitul lunii noiembrie, secretarul de Stat american John Kerry a catalogat,  presiunea venita din partea Rusiei ca fiind "inacceptabilă". John Kerry a calificat programul european de parteneriat drept un "plan economic foarte important"
 menit să amelioreze normele comerciale şi sa creeze locuri de muncă.

Înaltul reprezentant al Uniunii Europene pentru Afaceri Externe şi Politică de Securitate, Catherine Ashton, a declarat, la rândul său, că Uniunea Europeană dorește ca partenerii estici să aibă legături bune cu Rusia, dar să aibă posibilitatea de a-și alege liber relațiile politice și economice. A mai precizat că Uniunea Europeană așteaptă ca partenerii estici să arate că pot îndeplini promisiunile de reformă, dar recunoaște că aceştia se confruntă cu „presiuni enorme”
 înainte de summit-ul din noiembrie, de la Vilnius.
Tensiuni între Moscova şi Chişinău
Rusia nu acţionează pe un singur flanc - subliniază analiştii politici. Astfel, Republica Moldova este supusă unui set complex de presiuni. Ţinta Kremlinului - zădărnicirea parafării Acordului de asociere şi a celui de liber schimb cu Uniunea Europeană, la Vilnius. 
Dmitri Rogozin a venit la Chişinău la invitaţia ministrului Economiei, Valeriu Lazăr, pentru a analiza impactul parafării la Vilnius, de către Republica Moldova, a Acordului de liber schimb cu U.E. Dmitri Rogozin este si reprezentantul preşedintelului rus pentru Transnistria. Dmitri Rogozin, a declarat că a discutat cu oficialii moldoveni problema transnistreană, precum şi cea energetică, atenţionând că pe moldoveni îi aşteaptă o iarnă rece. 
"Luaţi seama să nu îngheţaţi la iarnă!" - şi-a încheiat Rogozin conferinţa de presă. Atenţionarea a apărut după referirea sa la impactul economic pe care îl poate avea parafarea Acordului de asociere şi a celui de liber schimb cu U.E., de către Moldova, cu ocazia summit-ului de la Vilnius. „Dacă Republica Moldova va deveni membru asociat al Uniunii Europene, Rusia va revizui toate acordurile cu Chişinăul. În plus, soluţionarea problemei transnistrene va deveni mai anevoioasă” a declarat Dmitri Rogozin. "Chişinăul nu trebuie să uite de Transnistria, să aibă un dialog mai bun cu administraţia de la Tiraspol”
.
La Chişinău, vicepremierul rus a invocat şi tergiversarea procedurii de deschidere a unui consulat rusesc la Tiraspol, precizând ferm că „în condiţiile în care Chişinăul nu va permite deschiderea unui consulat la Tiraspol, Rusia va deschide acolo o ambasadă”. „Dacă credeţi că Transnistria este parte a Republicii Moldova, atunci la Tiraspol trebuie deschis un Consulat al Federaţiei Ruse, mai exact o reprezentanţă consulară a Ambasadei ruse, aceasta din urmă aflându-se la Chișinău. Acest fapt ar demonstra că Rusia nu recunoaște Transnistria”. A completat: „În cazul în care, Chişinăul se va opune deschiderii unui consulat la Tiraspol, atunci Federaţia Rusă va trebui să deschidă acolo o Ambasadă. Astfel, Rusia cu ajutorul părţii moldovenești va recunoaște independenţa regiunii”
. Potrivit oficialului rus, Moscova insistă în sensul deschiderii unui consulat la Tiraspol întrucât în regiune se află aproximativ 170.000 de cetăţeni ai Federaţiei Ruse care nu au acces la serviciile consulare.

Pe de altă parte, preşedintele Dumei de stat a Rusiei, Serghei Narîșkin, i-a felicitat pe locuitorii regiunii transnistrene cu ocazia împlinirii a 23 de ani de la  „proclamarea independenţei”. În mesajul său de felicitare, Serghei Narîşkin a subliniat că „Republica moldovenească nistreană a fost creată în perioada dificilă a istoriei sale și a trecut prin furnalul încercărilor severe”
. Referindu-se la relațiile bilaterale dintre Transnistria și Rusia, el a menţionat că acestea vor continua să se consolideze. Felicitări cu ocazia împlinirii a 23 de ani de la aşa-numita „independenţă” au transmis şi președintele Partidului Comunist Rus, Ghenadi Ziuganov, deopotrivă cu președintele Partidului Liberal-Democrat Rus, Vladimir Jirinovski.
Delegaţia Radei Supreme de la Kiev a fost condusã de Piotr Simonenko, liderul fracţiunii comuniştilor, care i-a felicitat pe cei „care au participat la construcţia unui nou stat independent”. Deputatul ucrainean i-a făcut cadou liderului de la Tiraspol, Evgheni Şevciuk, un buzdugan - care, în Ucraina, simbolizează statalitatea.

Reprezentantul Comitetului Dumei de Stat a Rusiei pentru afacerile cu CSI, Roman Hudiakov, a declarat: „Vom continua să pledăm că Transnistria trebuie să fie recunoscută. Pentru aceasta este nevoie să se ia în considerare aspectele funcționale care au fost reflectate la Moscova: introducerea pașapoartelor ruseşti interne şi rubla rusească”
.

”Atunci când cetăţenii noştri cer insistent ajutor de la Rusia, trebuie să înţelegeţi că acest lucru nu se face din motive de dependenţă, ci pentru că avem convingerea că suntem împreună cu Rusia şi facem parte din Federaţia Rusă”
, a spus președintele Comisiei pentru securitate din parlamentul transnistrean, Andrei Sipcenko.

În opinia unor politologi de la Chişinău, Transnistria este folosită de Rusia ca sursă de presiune nu doar asupra Republicii Moldova, dar şi asupra Ucrainei, în sensul neadmiterii apropierii lor de U.E. Potrivit analiştilor politici “Vizita lui Dmitri Rogozin în Republica Moldova demonstrează că Federaţia Rusă nu renunţă la politicile sale în raport cu Chişinăul, iar calitatea conferită vicepremierului rus Dmitri Rogozin în martie 2012, de reprezentant special al preşedintelui rus pentru Transnistria, sfidează normele de drept internaţional şi reprezintă o ofensă la adresa cetăţenilor Republicii Moldova”
.
În paralel, susţinătorii Kremlinului din mediul politic de la Chişinău insistă public ca Republica Moldova să renunţe la acordurile energetice semnate cu U.E.  Potrivit liderului socialiştilor Igor Dodon, „Guvernul Republicii Moldova trebuie să renunțe la acordurile energetice semnate cu Uniunea Europeană și să încheie un contract de furnizare a gazelor naturale cu Gazprom pe termen lung în condiții favorabile pentru consumatorii din Republica Moldova”. (…) „În cazul în care autoritățile de la Chișinãu vor continua să implementeze cel de-al treilea pachet energetic european, cunoscând din timp că o astfel de poziție îi va pune într-o situație extrem de nefavorabilă pe actualii noștri furnizori de energie, prețurile la gazele naturale, în viitorul apropiat, ar putea creşte până la tarife „europene”” a afirmat Igor Dodon. (…) „Moldova importă resursele energetice din Est, dar semneazã angajamentele strategice cu Occidentul. Asta înseamnã cã Rusia în orice moment poate să ne amintească de datoriile la gaze acumulate, inclusiv de Transnistria, și să reitereze faptul cã țara care se considerã 'europeană' ar trebui sã achite energia consumată la prețuri europene”
.
Pe de altă parte, Liderii Partidului Liberal-Democrat, ai Partidului Democrat şi liderul grupului de „transfugi” liberali au chemat cetăţenii şi toate forţele pro-europene la o amplă manifestare publică în susţinerea integrării europene a Republicii Moldova.

Apelul a fost unul inedit prin faptul că până acum, deşi convieţuiau într-o coaliţie de guvernare, între PLDM şi PD au existat permanente animozităţi însoţite de declaraţii dure şi acuzaţii de corupţie. De la o vreme, însă, între cele două partide este pace. Unii analişti au lansat ideea unui posibil bloc electoral PD-PLDM în perspectiva viitoarelor alegeri parlamentare „după exemplul PNL şi PSD din România”. (...) „În condiţiile unui sistem uninominal s-ar justifica  o alianţă între două partide mari, unul de centru-dreapta şi altul de centru-stânga”
. Preşedintele Parlamentului, Igor Corman - care este şi vicepreşedinte al PD - a afirmat că, deocamdată, acestea sunt doar zvonuri. „Nu am purtat negocieri seriose în acest sens. Este încă prea devreme”
.
Conform unui recent Barometru de Opinie Publică lansat la Chişinău, 51% din cetăţeni susţin integrarea europeană a Moldovei. Cealaltă jumătate pledează cauza aderării ţării la Uniunea vamală Rusia-Belarus-Kazahstan şi apropierea de Moscova.

Comisia Europeană a propus deschiderea completă a pieței Uniunii Europene pentru importurile de vinuri moldoveneşti înainte de intrarea în vigoare a Acordului de Asociere între UE și Republica Moldova și a Acordului privind Zona de Liber Schimb aprofundată şi cuprinzătoare (DCFTA). Măsura se doreşte a fi compensatorie pentru recenta decizie a Rusiei de a interzice importurile de băuturi alcoolice din Republica Moldova. 

În iunie 2013, Uniunea Europeană și Republica Moldova au încheiat negocierile pentru un istoric Acord de Asociere, care prevede și crearea unei Zone de liber schimb aprofundată şi cuprinzătoare (DCFTA), încurajând astfel integrarea economică a Republicii Moldova în Uniunea Europeană. Acordul de Asociere urmează a fi parafat la summit-ul Parteneriatului Estic de la la Vilnius - dar câteva dintre elementele lui principale, inclusiv DCFTA, ar urma să intre în vigoare imediat după semnarea Acordului. 

Ucrainenii, scindaţi, la nivelul opiniei, între UE şi Rusia


Conform datelor unui sondaj realizat de Institutul de sociologie IFAK, din Kiev, ucrainenii consideră că este favorabil să se poată alia, deopotrivă, cu Uniunea Europeană şi cu Rusia. Acelaşi studiu relevă, însă, o uşoară scădere a cotei de simpatie pentru U.E.  


Jumătate dintre cetăţenii Ucrainei susţin semnarea acordului de asociere şi liber schimb cu Uniunea Europeană. În schimb, fiecare al treilea ucrainean ar prefera ca acordul respectiv să fie scos de pe agenda politică. Sondajul a fost realizat în preambulul summit-ului european de la Vilnius, ocazie cu care se aşteaptă să fie încheiat acordul de colaborare dintre U.E şi Ucraina. Eşantionul folosit a fost de 1000 de persoane cu vârste cuprinse între 18 şi 65 de ani, locuind în oraşe cu populaţie de peste 50.000 de locuitori.

Alternativa geopolitică a Ucrainei - aderarea la Uniunea vamală cu Rusia, Belarus şi Kazahstan - este susţinută de 48% dintre cetăţeni, în timp ce 36% se opun. Cele două tendinţe, sensibil apropiate ca pondere, conturează tabloul general al unui popor scindat la nivelul percepţiei asupra tipului de viitor al Ucrainei. Analiza de detaliu relavă faptul că pro-europeni sunt 64% dintre ucrainienii care trăiesc în centrul şi vestul ţării, în timp ce locuitorii zonelor răsăriteană - învecinată cu Rusia - şi din sud susţin în proporţie de 59% apropierea de Moscova.

Referitor la preşedintele Viktor Ianukovici, 40% dintre ucraineni sunt convinşi că intenţionează să rezolve cât mai curând posibil asocierea cu Uniunea Europeană - iar 45% dintre cei chestionaţi apreciază că presiunile politice exercitate de către Bruxelles asupra preşedintelui sunt îndreptăţite şi utile - printre condiţiile asocierii, U.E. solicită Ucrainei întărirea democraţiei şi a statului de drept, în primul rând printr-un plus de reforme. Pentru o treime dintre ucraineni, reformele solicitate de Bruxelles sunt nefolositoare. În privinţa Uniunii vamale patronate de la Kremlin, ucrainenii chestionaţi cred că ar aduce în primul rând avantaje de natură economică. Astfel, 36% consideră ca alăturarea Ucrainei celorlalte trei republici ex-sovietice ar deschide pieţe noi pentru produsele autohtone, însă doar 15% cred că respectiva asociere ar putea avea ca efect modernizarea ţării.

Fiecare al treilea ucrainean nu aşteaptă nimic nici de la asocierea cu U.E., nici de la cea cu Rusia. 
„Ucraina să decidă unde îi e mai bine” „În viitor să se împrumute de la Bruxelles”
 
Rusia “nu este geloasă” pe Ucraina, dacă vrea să se apropie de U.E., a declarat premierul rus, Dmitri Medvedev, dar le-a sugerat partenerilor ucraineni ca, în viitor, să solicite împrumuturi de la Bruxelles. „Ei ne cer mereu împrumuturi. Dar dacă au o relație atât de bună cu Uniunea Europeană, ceea ce, probabil, nu este rău, atunci să se împrumute de la Bruxelles. Eu cred că este absolut normal, aici nu este vorba de gelozie”
 a precizat Dmitri Medvedev.
Rusia are relații foarte bune cu U.E., prezentând datele despre volumul schimburile comerciale care „nu pot fi comparate cu schimburile dintre Ucraina şi U.E.”. „Noi avem schimburi comerciale cu UE de 400 miliarde de dolari pe an. Mai mult cred că au SUA şi China. De aceea noi la fel suntem parteneri importanţi. Dar un lucru este schimbul comercial, investiţiile şi cu totul alt lucru este atunci când trebuie să te ghidezi strict de normele unei uniuni integraţioniste”
 a subliniat premierul rus. Dmitri Medvedev a mai precizat că decizia Ucrainei de a semna Acordul de asociere cu UE este una suverană, dar a subliniat că, în viitor, ucrainenii ar putea fi lipsiți de unele privilegii de care dispun în prezent. „Dacă este să vorbim sincer, astăzi noi avem relaţii exclusiviste, speciale cu Ucraina. Aceste relaţii se bazează pe un şir de privilegii, scutiri care se aplică la livrarea mărfurilor pe piaţa rusă” a precizat Dmitri Medevedev, menţionând că Ucraina le va pierde dacă se va asocia cu UE și va crea o zonă de liber schimb comună.
„Noi nu impunem aderarea la Uniunea Vamală, alături de Rusia, Belarus și Kazahstan. Dar Ucraina trebuie să decidă unde îi va fi mai convenabil. Până acum situaţia era: și acolo, şi dincolo. Şi aceasta este o poziţie. Acum liderii lor au decis că vor să opteze pentru UE. Este o opţiune care merită apreciată, dar trebuie să înţeleagă că şi cu noi relaţiile vor fi construite altfel”
 a subliniat premierul rus.

Un nou război al gazelor cu Rusia e imposibil - consideră Ucraina

Ministrul ucrainean de Externe a afirmat ca diversificarea surselor de aprovizionare cu gaze naturale face imposibile "războaiele gazelor"
 cu Rusia. Rusia si Ucraina au avut lungi dispute pe marginea livrarilor de gaze naturale, punand in pericol livrarile catre Europa. Disputa dintre cele doua state a început în 2009, când Rusia a stopat livrările prin sistemul ucrainean de gazoducte timp de două săptămâni. În 2007, Gazprom a ameninţat cu sistarea livrărilor către Ucraina din cauza datoriilor restante şi si-a redus la jumătate cantitatea de gaz metan livrată până în martie 2008. În 2006, disputa pe marginea preţului gazelor naturale a afectat tranzitul acestora către Europa.

"Situaţii similare cu evenimentele din 2007 şi 2009, pe care le numim războaie ale gazelor, nu se vor mai întâmpla azi. În primul rând, piaţa europeană a gazelor naturale s-a schimbat radical. Într-o scurtă perioadă, Europa a făcut un pas uriaş in direcţia diversificării livrărilor sale de gaze. În al doilea rând, Ucraina şi-a reformat cu succes piaţa gazelor"
 a declarat  Leonid Kojara. El a mai menţionat că Ucraina a semnat un contract cu Shell, urmând să semneze şi cu ExxonMobil pentru exploatarea depozitelor de gaze de şist, evaluate a fi printre cele mai mari din Europa. Acestea ar putea reduce sau chiar pune capăt dependenţei Ucrainei de gazele ruseşti.
„Ucraina intră în zona crepusculară”

Rusia îşi exprimă fără echivoc nemulţumirea faţă de eforturile Ucrainei în sensul construirii unor relaţii mai apropiate cu Uniunea Europeană. Preşedintele Vladimir Putin a declarat ca Uniunea vamală cu Rusia, care include Belarusul şi Kazakhstanul, ar putea să ia "măsuri protecţioniste" pentru a-şi apăra pieţele locale. Afirmaţia lui Vladimir Putin venea în replică la atitudinea premierului Ucrainei, Mykola Azarov, care, în perspectiva semnării acordurilor comerciale din noiembrie, solicitase Moscovei să accepte faptul că ţara sa are privirile îndreptate către Uniunea Europeana. "Întreaga lume se schimbă, la fel şi sistemul global al relaţiilor economice. Nu are rost să construim un zid care să ne protejeze de schimbare"
 a declarat premierul Ucrainei.

Moscova a mărit presiunea în ultima vreme, deranjată că UE face eforturi pentru a-şi apropia şase ţări din estul Europei şi Caucaz, foste republici sovietice pe care Rusia le priveşte ca fiind în sfera sa de influenţă, comentează Reuters.
Armenia a renunţat la ideea încheierii unui "acord de asociere"
 cu UE, pentru a intra, alături de Belarus şi Kazahstan, în Uniunea vamală patronată de Rusia,. Moscova a încercat să speculeze şi vulnerabilitatile Georgiei, Moldovei şi Azerbaidjanului Primele două vor rămâne, probabil, pe parcursul european, urmând să parafeze apropierea de UE la summit-ul de la Vilnius. Marea întrebare este dacă Ucraina - cel mai important stat din Parteneriatul estic, din punct de vedere economic şi politic - va ceda. Moscova a făcut presiuni în domeniul economic, folosindu-se de livrările de gaze naturale pentru a determina Kievul să nu semneze Acordul la Vilnius.
Oficialii europeni au denunţat ceea ce au considerat a fi un adevărat "război economic" declanşat de Rusia - care se apără spunând ca îşi protejează interesele naţionale. Ţările din Parteneriatul estic fac comerţ preponderent cu Rusia şi se bazează pe aceasta pentru aprovizionarea cu gaze naturale. La rândul său, Rusia este îngrijorată de faptul că piaţa sa va fi invadată de bunuri europene în condiţiile în care Kievul semneaza acordul de liber schimb cu U.E. Mai mult, Moscova manfestă un interes special pentru  agenda mai largă a Uniunii Europene. Dacă U.E. atrage ţările din regiune pe traseul său, în timp ar putea dobândi influenţă asupra rutelor de livrare de gaze naturale şi petrol în occident, în detrimentul Rusiei.

Pe de o parte, atât Ucraina cât şi U.E. par decise să semneze Acordul, indiferent de repercusiuni, întrucât mesajul transmis întregii regiuni, inclusiv Caucazului - bogat în resurse - este unul puternic. Pe de altă parte, însă, Uniunea Europeană se aşteaptă la presiuni din partea Rusiei, la nivelul livrării de gaze naturale. De altfel, la sfârşitul lunii septembrie Rusia a avertizat Ucraina că planul de a semna o înţelegere de liber-schimb cu Uniunea Europeană ar presupune o inevitabilă catastrofă financiară şi, posibil, prăbuşirea statului.  Impactul ar urma să fie puternic resimţit în Ucraina, unde nivelul de trai este mult sub cel din Uniunii Europene. Pe cale de consecinţă, UE ar trebui să facă paşi rapizi pentru a susţine Ucraina, permiţând ca beneficiile comerţului liber să se facă simţite imediat. Piaţa de 500 milioane de cetăţeni europeni este, teoretic, benefică pentru economia Ucrainei, bazată pe oţel, produse chimice şi agricole. Practic, însă, dincolo de beneficiile comerciale, Ucraina este mult prea diferită pentru a putea deveni stat membru al UE. Aceasta înseamnă că are în faţă o lunga perioadă de "zonă crepusculară"
 -  nefiind membră a Uniunii Europene şi, în acelaşi timp, prea prea aproape de Rusia pentru a-i fi confortabil. 
Rusia depune eforturi susţinute, pe ultima suta de metri, pentru a deturna semnarea Acordului, la Vilnius. Moscova şi-ar dori ca Ucraina să se alăture proiectului său de Uniune vamală - considerată de critici drept o re-înfiinţare a Uniunii Sovietice, preciezază The Guardian. Mai mult, Rusia subliniază că Ucraina trebuie sa aleagă între cele doua posibilităţi, neputând semna ambele acorduri.
Politicienii europeni reuniţi la Yalta au încurajat, în 21 septembrie, preşedintele şi elita politică ucraineană în sensul înscrierii pe direcţia pro-europeană. Petro Porosenko, ministrul Comerţului din Ucraina, l-a apostrofat public pe Serghei Glaziev, consilier al preşedintelui Vladimir Putin, pentru duritatea cu care Rusia abordează situaţia. "Pentru prima dată în istoria noastră, peste 50% din populaţie susţine integrarea europeană şi sub 30% susţine legături mai strânse cu Rusia. Mulţumim foarte mult domnule Glaziev"
 a  afirmat Petro Porosenko. 
Serghei Glaziev, la rândul său, a negat acuzaţiile aduse de ministrul ucrainean. "Autorităţile ucrainene fac o greşeală uriaşă crezând că reacţia Rusiei va deveni neutră în decurs de câţiva ani. Nu se va întâmpla aşa"
 a precizat Serghei Glaziev după întâlnire. Consilierul lui Vladimir Putin a insistat asupra faptului că semnarea acordului cu U.E. va conduce la falimentul Ucrainei, iar Rusia nu va întinde nicio mână de ajutor. "Rusia este principalul creditor al Ucrainei. Doar în Uniunea vamală cu Rusia, Ucraina îşi poate echilibra comerţul" a spus acesta. Rusia a impus deja restricţii de import asupra unor categorii de bunuri ucrainene, iar dacă Acordul va fi semnat, sunt posibile şi alte restricţii. "Nu vrem sa folosim şantajul. Este o problemă pentru poporul ucrainean. Însă, legal, prin semnarea Acordului de asociere cu UE, guvernul ucrainean încalcă Tratatul parteneriarului strategic şi de prietenie cu Rusia" a continuat consilierul. "Semnarea acestui tratat va duce la revolte politice şi sociale. Standardul de viaţă va scădea dramatic, va fi haos"
. 
Serghei Glaziev, consilierul preşedintelui Rusiei, Vladimir Putin, a evocat posibilitatea introducerii vizelor pentru Ucraina în contextul planurilor de integrare europeană a autorităţilor de la Kiev.
“Dacă în cadrul Uniunii Vamale Rusia, Kazahstan, Belarus vom unifica regimul de paşapoarte şi vize şi vom elimina la frontierele noastre acest control, cu timpul, probabil, vor apărea cerinţe mai stricte pentru cei din afară. Astfel, formal aceasta ar putea conduce la introducerea vizelor cu Ucraina şi cu alte ţări care nu fac parte din organizaţia noastră", a afirmat Serghei Glaziev. “Un astfel de risc este posibil. Ne-am fi dorit să evităm acest lucru prin toate mijloacele, dar, cu toate acestea, trebuie să realizăm că fiecare proces de integrare are propria sa logică"
 a adăugat consilierul preşedintelui Vladimir Putin. El a menţionat că procesul de integrare în Uniunea vamală ar urma să intre, de la 1 ianuarie 2015, în următoarea etapă - formarea Uniunii economice euroasiatice. 

Consilierul preşedintelui rus a mai declarat că, dacă în viitor Ucraina va adera la zona Schengen cu majoritatea ţărilor UE, iar Rusia va continua să aibă regim de vize cu Uniunea Europeană, europenii îi vor obliga pe ucraineni să introducă vize cu Rusia.

Într-o declaraţie anterioară, Serghei Glaziev precizase că, fără sprijinul Moscovei, Partidul Regiunilor, al preşedintelui ucrainean Viktor Ianukovici, nu ar fi ajuns niciodată la putere în Ucraina. “Acea forţă politică astăzi la putere în Ucraina, a ajuns la guvernare sub lozinca apropierii de Rusia. Dacă nu ar fi fost sprijinul nostru, nu ar fi existat ca forţă politică de guvernământ"
 a punctat ferm, denunţând actuala politică a conducerii de la Kiev.
Pe de altă parte, în interiorul grupului parlamentar al Partidului Regiunilor, aflat la guvernare, se intensifică divergenţele pe tema integrării europene, a declarat deputatul Aleksandr Efremov. Conform acestuia, în regiunile din sudul şi estul ţării, unde este concentrat electoratul de bază al Partidului Regiunilor, populaţia este nemulţumită de conflictele economice cu Rusia şi de înrăutăţirea situaţiei social-economice. Potrivit opiniei sale, această situaţie pune presiune asupra deputaţilor din teritoriu. „În urma presiunilor din partea alegătorilor, apar disensiuni atunci când vine vorba să votăm legi proeuropene, pe care noi anterior le adoptam cu uşurinţă, pentru că exista un consens. Astăzi nu mai este aşa”
 a subliniat Aleksandr Efremov. Într-o ordine conexă de idei, s-a arătat mirat de faptul că misiunea Parlamentului European, reprezentată de Pat Cox și Aleksander Kwaśniewski, are întrevederi doar cu grupurile opoziției în legăură cu proiectele de lege care vizează integrarea europeană. Potrivit lui, parlamentarii europeni nu au avut nici o întâlnire cu cel mai mare grup din Rada Supremă - cel al Partidului Regiunilor.
Moody’s a redus, în luna septembrie, ratingul Ucrainei la nivelul Caa1, din cauza riscurilor implicate de deteriorarea relaţiilor cu Rusia. Un sfert din exporturile Ucrainei se îndreaptă către Rusia şi o proporţie similară în UE, potrivit Institutului de statistică de la Kiev.

Rusia a organizat în luna septembrie exerciţii militare cu aproximativ 12.000 de soldaţi în regiunea baltică, în condiţiile în care Lituania promovează puternic apropiarea Ucrainei de UE. Moscova a blocat, recent, şi importurile de lactate din Lituania, motivând că există probleme de siguranţă. Pe de altă parte, Rusia este pregătită să reducă cu 30% taxele vamale aplicate exporturilor de gaze în Armenia, care a renunţat la planurile de asociere cu U.E., optând pentru Uniunea vamală cu Rusia.

La Vilnius nu se va deschide calea unor noi aderări la UE
Proiectul declarației finale a viitoarei reuniuni la nivel înalt a Parteneriatului Estic de la Vilnius nu promite în mod clar, la ora actuală, perspectiva aderării la U.E. Proiectul declarației finale a summit-ului de la Vilnius arată că Uniunea Europeană va recunoaște din nou „aspiraţiile europene”
 ale unor parteneri estici, dar nu le va promite perspectiva aderării.  

Conform Radio Europa Liberă, Proiectul este contrar dorințelor unor parteneri ca Moldova, Ucraina sau Georgia și ale membrilor estici ai Uniunii Europene care doresc continuarea extinderii. Limbajul este asemănător celui din declarația din 2011, cu care s-a încheiat un summit asemănător, la Varșovia. Textul final este, încă, negociat de diplomații ţărilor membre UE și ai celor șase foste republici sovietice care fac parte din Parteneriatul Estic. 
Scenarii anticipative privind summit-ul de la Vilnius

Teoretic, summit-ul de la Vilnius ar trebui să aibă ca efect semnarea acordului de asociere cu Ucraina şi parafarea sa de către Moldova, Georgia şi Armenia. Practic, există, însă şi pericolul unui eşec care va fi asumat de toate părţile. După ce au analizat felul în care şi-au onorat angajamentele asumate în faţa Uniunii Europene ţările Parteneriatului Estic, experţii Institutului „Viitorul” şi cei de la Asociaţia pentru Politică Externă din Slovacia au formulat patru posibile scenarii ale summit-ului de la Vilnius.
Primul scenariu luat în calcul de experţi - unul de succes - este cel conform căruia Ucraina semnează cu Uniunea Europeană Acordul de asociere, iar Republica Moldova, Georgia şi Armenia parafează documentul, acţiune care reprezintă un prim pas în apropierea acestor ţări de UE.
Cel de al doilea scenariu este pozitiv doar pentru Republica Moldova şi Georgia, care vor parafa Acordul de asociere cu UE. În schimb, Ucraina nu va semna documentul la Vilnius - pe cale de consecinţă, influenţa Federaţiei Ruse în această ţară va spori considerabil.
Un alt scenariu, puţin optimist, este cel conform căruia nici una din cele şase ţări ale Parteneriatului Estic nu reuşesc să semneze sau să parafeze Acordul de asociere cu UE. Chiar şi în aceste condiţii, comunitatea europeană cpntinuă să susţină reformele iniţiate de Ucraina, Republica Moldova, Georgia, Armenia, Azerbaidjan şi Belarus.

„Cel de-al patrulea scenariu, cel mai negativ, despre care nimeni nu vorbeşte dar care, teoretic, poate avea loc, este cel în care Uniunea Europeană nu semnează şi nici nu parafează Acordul de asociere cu ţările Parteneriatului Estic. Într-un final, acest parteneriat dispare, fiecare stat fiind nevoit să se descurce pe cont propriu balansând între interesele Uniunii Europene şi cele ale Federaţiei Ruse”
. 
Vladimir Putin, declarat cel mai puternic om din lume

Revista Forbes l-a declarat pe Vladimir Putin drept cel mai puternic om din lume. Liderul de la Kremlin este urmat de preşedintele Chinei, Xi Jinping, de Papa Francisc şi de cancelarul german Angela Merkel. Revista economică americană întocmeşte în fiecare an clasamentul celor mai influente personalităţi ale lumii. 

Conform unui comentariu Deutsche Welle - care porneşte de la sublinierea că în fruntea clasamentului Forbes se află liderul de la Kremlin, nicidecum cel de la Casa Albă, oricum devansat şi de alte personalităţi - „Forbes ştie despre ce vorbeşte. Şi ce pondere are un preşedinte american care-i şoptea cândva dulci vorbe la ureche omologului său nominal, din Rusia, Medvedev. Obama, divulgat de un microfon deschis îl ruga la Seul, în Corea de Sud, pe Medvedev, confidenţial, să-i explice şefului său real, Putin, că el, preşedintele american, s-ar putea dovedi mai "flexibil" în privinţa scutului antirachetă după ce va câştiga alegerile prezidenţiale din toamna anului 2012. În disputa dintre Washington şi Moscova, Obama şi-a demonstrat de altfel nu odată maleabilitatea. Iar Putin a câştigat în repetate rânduri, în ultima vreme. A învins de pildă în povestea armelor chimice ale Damascului. (...)Tot Putin a fost cel care a triumfat în afacerea Snowden (...). Vladimir Putin „a repurtat o izbândă incontestabilă. Atât de puternică e autoritatea sa încât publicaţia rusească Vedomosti (...) a calificat (...) vestea trecerii lui Putin în fruntei listei Forbes drept una „bună”, pentru Rusia” întrucât „liderul Rusiei ar fi încercat în permanenţă „să întărească poziţia internaţională a ţării sale” şi s-ar putea „simţi uşurat” că strădaniile sale n-ar fi fost „în van””
.  
În timp ce UE se preocupă de presiunile Rusiei, China cumpără 5% din suprafaţa Ucrainei
Compania chineza Xianjian Production a cumpărat de la compania ucraineană KSG Agro trei milioane hectare de teren agricol din Ucraina, reprezentând 5% din întreaga suprafaţă a ţării şi 9% din suprafaţa agricolă. Potrivit Quartz.com toată producţia din zona estică a regiunii Dnepropetrovsk va fi vândută, la preţuri preferenţiale, către China. Proiectul va începe cu cultivarea a 100.000 de hectare, urmând să crească la trei milioane de hectare în următorii 50 de ani. Suprafaţa este echivalentă cu cea a unor ţări precum Belgia sau Armenia, subliniază Quartz.com. 
Ucraina a ridicat, în 2012, restricţiile impuse străinilor în privinţa cumpărării de teren. Contractul de cumpărare mai prevede un împrumut din partea Chinei de trei miliarde dolari pentru dezvoltarea agricolă. În plus, chinezii vor construi în Crimeea o autostradă şi un pod peste trecătoarea Kerch. 

RELAŢIA UE-SUA, ÎNTRE DISCONFORTUL SPIONAJULUI  ŞI PRAGMATISM
„Germania- ţinta nr. 1 a serviciilor secrete americane în Europa”

După scandalul provocat în urma ştirii privitoare la interceptarea convorbirilor telefonice ale Angelei Merkel de către serviciile secrete americane, Casa Albă tace, serviciile declară că preşedintele american nu a ştiut nimic, iar NSA încearcă să se apere. 
Potrivit informațiilor date publicității de ziarul Bild am Sonntag, Barack Obama ar fi știut încă din 2010 că serviciile secrete americane supraveghează telefonul mobil al Angelei Merkel. Citând surse din cadrul serviciilor americane de informații, Bild am Sonntag susține că șeful NSA, Keith Alexander, i-ar fi prezentat personal președintelui american operațiunea al cărei obiectiv era cancelarul german. Barack Obama nu ar fi oprit atunci această acțiune, adaugă ziarul german.
Bild am Sonntag mai relatează că administrația americană ar fi solicitat NSA un dosar amplu privind-o pe Angela Merkel, în care președintele Barack Obama nu ar fi avut încredere și despre care ar fi dorit să știe totul. NSA ar fi intensificat, atunci, acțiunile de interceptare a convorbirilor cancelarului german. Pe lângă telefonul mobil de partid al Angelei Merkel, NSA ar fi interceptat un al doilea telefon celular al acesteia, mult mai bine securizat, pe care șefa guvernului de la Berlin l-ar fi primit în această vară. Acest lucru demonstrează că interceptările la cel mai înalt nivel ar fi durat până foarte recent.
Specialiștii NSA ar fi interceptat atât convorbirile cât și sms-urile trimise sau primite de Angela Merkel. Doar telefonul fix de la Cancelaria germană nu a putut fi interceptat de NSA. Bild am Sonntag mai precizează că toate informațiile culese astfel despre Angela Merkel ajungeau direct la Casa Albă - nicidecum la centrala NSA din Fort Meade, statul Maryland, așa cum prevede protocolul agenției. Toate activitățile de interceptare și ascultare s-ar fi desfășurat din interiorul ambasadei americane la Berlin, mai precis de la etajul patru al clădirii în care se află aceasta.
Potrivit aceluiaşi ziar, NSA a început să-l supravegheze, în primă fază, pe cancelarul social-democrat Gerhard Schröder. Fostul președinte american George W. Bush ar fi demarat programul de spionare în 2002, după ce Schröder a refuzat să sprijine intervenția militară din Irak. .Potrivit unei relatări din Der Spiegel, și telefonul mobil al Angelei Merkel a fost inclus pe o listă de interceptări vizate încă din 2002.
Publicaţia Der Spiegel precizează că Barack Obama i-ar fi telefonat Angela Merkel pentru a o asigura că nu a știut nimic despre aceste activități ale NSA. Șeful Casei Albe i-ar fi precizat cancelarului german că ar fi dispus imediat sistarea inteceptărilor dacă ar fi știut ce se întâmpla. Barack Obama i-ar fi cerut scuze Angelei Merkel, potrivit Der Spiegel, care citează surse din cadrul Cancelariei germane. Purtătorul de cuvânt al Angelei Merkel a refuzat, însă, să dea detalii despre presupusa convorbire telefonică
Contrazicând relatarea apărută în Bild am Sonntag, agenţia americană NSA susţine că şeful ei, Keith Alexander, nu l-ar fi informat personal pe preşedintele Obama cu privire la operaţiunile de ascultare a telefonului mobil al Angelei Merkel. Într-o declaraţie a purtătoarei de cuvânt a NSA, Vanee Vines, se arată că Alexander nu a vorbit în 2010 cu Barack Obama despre  acţiunea NSA, şi "nici nu a vorbit vreo dată despre vreo acţiune care să se refere la Angela Merkel". Vanee Vines a conchis: "Relatările care susţin altceva nu sunt adevărate"
.

Cotidianul The New York Times susţine, la rândul său, informaţiile apărute în presa europeană, precizând că telefonul Angelei Merkel a început să fie interceptat cu peste 10 ani în urmă, la relativ scurt timp după atentatele teroriste din 11 septembrie 2001. Pe atunci, Angela Merkel era preşedinta CDU, principalul partid de opoziţie. 
"Ce a ieşit acum la lumina zilei nu mă surprinde"
, a declarat Thomas Drake care, timp de 18 ani, a fost agent NSA. Nemulţumit că agenţia spiona şi cetăţeni americani, el a început să divulge secrete de serviciu cu mult înaintea lui Edward Snowden. Concret, Thomas Drake a publicat în 2010, împreună cu alţii, informaţii legate de programul de spionaj "Trailblazer", devenind inamic al statului. Thomas Drake afirmă acum: "Am sperat şi am aşteptat următoarea bubuitură, după ce am ajuns să cunosc atât de multe din interiorul NSA.
" El a precizat că, imediat după atentatele de la 11 septembrie 2001, "Germania a devenit ţinta numărul 1 a serviciilor secrete americane în Europa, fiindcă mulţi dintre atentatori fuseseră în Germania, trăiseră acolo sau tranzitaseră ţara"
. Dar, continuă el, ceea ce iese acum la lumină este pur şi simplu monstruos. "Este o încălcare de nedescris a regulilor diplomaţiei internaţionale" afirmă fostul agent NSA. "Angela Merkel este afectată direct. Este vorba de telefonul ei personal. Este necesar aşa ceva?" s-a întreabat, retoric, Thomas Drake – care a mai  afirmat că îi revin în memorie metodele poliţiei est-germane, STASI, şi chiar ale Gestapo-ului.

La aflarea ştirii legate de faptul că NSA i-a interceptat convorbirile telefonice, Angela Merkel a exclamat, cu vădită dezamăgire "Spionaj între prieteni - aşa ceva este inacceptabil
".
Casa Albă a tăcut cu obstinaţie. Administraţia nu a adăugat nimic la unica sa reacţie privind scandalul transatlantic al ascultărilor. Purtătorul de cuvânt al preşedintelui Obama, Jay Carney, declarase că "SUA nu monitorizează telecomunicaţiile cancelarului german şi nu le vor monitoriza"
.
Deocamdată, Barack Obama nu s-a pronunțat oficial pe această temă. Casa Albă a prezentat până acum doar o luare de poziție scrisă, în care s-a referit la convorbirea telefonică dintre Barack Obama şi Angela Merkel: președintele american a dat asigurări cancelarului german că SUA nu îi monitorizează convorbirile telefonice și nu o vor face nici de acum încolo.
Persoanele familiarizate cu realităţile din interior sunt însă de părere că este vorba despre o deturnare a realităţii. Fostul preşedinte al Comitetului pentru Servicii Secrete al Camerei Reprezentanţilor, Pete Hoeksra, a declarat că nu ar fi surprins să afle că Barack Obama a fost la curent cu interceptările convorbirilor Angelei Merkel. "Preşedintele stabileşte regulile în limitele cărora acţionează serviciile secrete. NSA şi alte agenţii americane nu pot şi nu au voie să activeze în afara limitelor pe care le stabileşte preşedintele" a subliniat fostul congresmen republican. Pe de altă parte, însă, Pete Hoekstra a afirmat, fără ocolişuri, că „În lumea serviciilor secrete este încetăţenită teza că suntem cu toţii buni prieteni - francezi, germani, israelieni, americani. Suntem cu toţii aliaţi. Dar, în acelaşi timp se întâmplă multe. De aceea, pot exista vremuri în care ne spionăm. Şi fiecare înţelege prea bine aceste lucruri", iar „guvernul german ar trebui să ştie prea bine că este spionat de prieteni, după cum şi ceilalţi ştiu acelaşi lucru". Pete Hoekstra mai spus că este la curent cu faptul că unii aliaţi spionează în SUA - inclusiv aliaţi europeni. "Aceasta este o lege nescrisă, noi ştim că aşa se desfăşoară lucrurile şi de aceea agitaţia de la Berlin pare una artificială. Cred că serviciul secret german şi deputaţii care au zilnic de a face cu el nu sunt surprinşi. Cred că surprinşi pot fi doar de faptul că serviciul secret german nu a luat măsuri pentru a pune capăt interceptării convorbirilor telefonice"
.
Între timp, și americanii sunt tot mai nemulțumiți de practicile NSA. La Washington au loc demonstraţii, participanţii cerând reguli mai stricte pentru serviciile secrete și explicații clare privind amploarea programului de spionaj al NSA. O petiție în acest sens, semnată de peste 500.000 de persoane, a fost trimisă deja Congresului american.

 „Nu doar America este rea, toţi sunt răi”

Revolta iscată de supravegherea electronică a unor lideri politici se menţine la cote extrem de înalte, tensionând - fie şi nemărturisit -  relaţiile dintre Europa şi America. Părând încă departe de a-şi fi atins apogeul, indignarea face valuri fără precedent şi în Germania, unde continuă să se comenteze intens informaţiile furnizate de ziarul american The Wall Street Journal, ca reacţie la dezvăluirile publicaţiilor germane Der Spiegel şi Bild am Sonntag.

Dincolo de ocean, surse guvernamentale americane au admis doar parţial adevărul care îi scandalizează la maximum pe europeni - anume că preşedintele Barack Obama ştia de interceptarea convorbirilor telefonice ale cancelarului german şi ale altor peste 30 de lideri politici. Conform unor informaţii, Barack Obama ar fi aflat, totuşi, abia în vară, în urma unei anchete interne a Casei Albe,  de practicile NSA - moment în care interceptările ar fi fost sistate. 
Scandalul nu preocupă nu doar guvernul, dar întreaga clasă politică germană şi instituţiile de rang înalt. În Bundestag, la cererea formaţiunilor de stânga, apare o Comisie de anchetă. Opinia publică este, de asemenea, puternic marcată. Afacerea supravegherilor a subminat mult încrederea bilaterală. Nemulţumirea a atins cote înalte. Angela Merkel s-a plasat, alături de şefa statului brazilian, în fruntea mişcării de protest împotriva imixtiunii serviciilor secrete americane în viaţa particulară a indivizilor. 
Din detaliile publicate de presa apuseană reiese că procesul sistării complete a supravegherilor ar fi, însă, extrem de laborios şi de problematic. De excemplu, este posibil ca Angela Merkel să comunice telefonic cu şefi de stat ori de guvern ale căror conversaţii să fie interceptate de serviciilor secrete americane. De altminteri, acest lucru reiese şi din subtextul afirmaţiilor expertului american James Andrew Lewis, conform cărora Statele Unite vor asculta în continuare, sub diverse forme, telefonul cancelarului german.

Răspunzând întrebărilor publicaţiei Wirtschaftswoche, expertul american al serviciilor secrete, menţionează că şi China şi Rusia o spionează pe Angela Merkel. Pe cale de consecinţă, James Andrew Lewis îi recomandă, cu ironie, Angelei Merkel, să-şi securizeze telefonul, în loc să se îngrozească de vigilenţa scrutătoare a prietenilor de peste Ocean.

Specialistul american merge mai departe cu raţionamentul, pornind de la premisa că Angela Merkel ar fi ştiut că este ascultată de NSA, pe de o parte şi, pe de altă parte, că Edward Snowden dispune de informaţii legate de practici asemănătoare ale altor servicii secrete, pe care le ţine sub tăcere. Dacă ar vorbi, ar contrazice teza pusă în circulaţie, conform căreia „America este cea rea”. Or, afirmă James Andrew Lewis „nu doar America este rea, toţi sunt răi”
. 
James Andrew Lewis a mai afirmat că serviciile secrete americane nu interceptează tot ce aud din orice direcţie, concentrându-se doar asupra ţărilor care au legături cu terorismul. Stupefiat, jurnalistul care realiza interviul l-a întreabat de ce plasează Germania pe „axa răului”. Replica a fost dură: pentru că există indivizi care fac ca Germania să fie suspectă. În argumentaţie, James Andrew Lewis a afirmat că, de exemplu, concernul Siemens furnizează material de construcţie Iranului pentru centralele sale nucleare. În plus, Germania ar fi zădărnicit în Uniunea Europeană spionarea Chinei de către NSA, deşi Statele Unite întrevăd în spionajul economic practicat de Beijing un mare pericol pentru economia mondială şi pentru securitate. 

"Muscular"-  un program de spionaj „de orientare criminală”

Serviciile secrete americane, precum NSA, au acces la datele unor firme precum Google, Yahoo, Microsoft şi Apple. „Prism” este programul prin care se realizează acest acces, după cum s-a aflat în vară. Însă, proiectul americano-britanic intitulat "Muscular" - a cărui existenţă a fost de curând dezvăluită - a suscitat noi şi intense discuţii.
Amploarea colectării de date este impresionantă: într-o singură lună, programul a colectat peste 180 de milioane de date din reţelele Google şi Yahoo, pe care le-a trimis în bazele de date ale NSA. Potrivit The Washington Post – care citează documente aflate în posesia lui Edward Snowden - este vorba de e-mailuri, mesaje video şi audio. Publicaţia americană a publicat şi o informare internă a NSA din 9 ianuarie - sursa fiind Edward Snowden - în care serviciul secret arată cum procedează pentru a accesa datele Google şi Yahoo.

Problema e bază este că datele sunt colectate automat, fără ca firmele amintite să ştie şi fără o decizie judecătorească în acest sens. Departamentul juridic al Google şi-a exprimat consternarea: „Suntem copleşiţi de cât de departe a mers guvernul pentru a colecta informaţiile din reţelele noastre private”
 a declarat un purtător de cuvânt al concernului. S-ar fi folosit de punctele slabe ale comunicaţiilor prin Internet. "După câte se pare, datele au fost colectate direct din cabluri" a precizat un expert al publicaţiei de specialitate. "Acţiunea se realizează cel mai bine în locurile unde cablurile sunt reconectate, la întăritorii de legătură aflaţi în apă sau la staţiile în care cablurile ies din apă pe pământ"
. Conform opiniei expertului, este posibil ca serviciile secrete să intervină direct şi asupra cablurilor aflate sub apă.

Toate aceste acţiuni se desfăşoară în străinătate, motiv pentru care programul „Muscular” poate evita toate prevederile legale valabile în SUA. În cazul programului „Prism”, NSA a trebuit să ceară acceptul firmelor pentru acces - ulterior, o instanţă specială, Foreign Intelligence Surveillance Court, analizând în ce măsură cererea este justificată. Doar în urma deciziei menţionatei instanţe concernele on-line puteau fi ţinute să furnizeze date către NSA. În cazul programului „Muscular”, aceste impedimente juridice nu mai există.

Ecologistul Jan Philipp Albrecht, coordonatorul unui Comitet al Parlamentului European care se ocupă de afacerea NSA, a fost la Washington pentru convorbiri cu partea americană. El a calificat noul program "Muscular" ca având o "orientare criminală" întrucât realizează atacuri cibernetice asupra infrastructurii unor firme private. Jan Philipp Albrecht consideră că, până acum, cetăţenii europeni au fost total neprotejaţi în faţa spionajului electronic american. "Se încalcă astfel dreptul comunitar şi dreptul penal în ţările UE - de exemplu în Finlanda, unde servere de firme au fost atacate de NSA"
. De asemenea, se încalcă tratate internaţionale care protejează datele cetăţenilor.
Reprezentanţii firmelor online cu care s-a întâlnit europarlamentarul Jan Philipp Albrecht în America, sunt, la rândul lor, îngrijoraţi de faptul că le sunt spionaţi clienţii, ceea ce poate genera probleme la nivelul credibilităţii concernelor: "Numeroşi clienţi cu conturi de e-mail la Google sau Yahoo se vor gândi de trei ori înainte de a le mai folosi, ştiind că, oricând, cineva le poate afla conţinutul"
.

Europarlamentarul Jan Philipp Albrecht pledează cauza unei poziţii mai ferme a U.E. faţă de America, în acest caz - dar şi faţă de Marea Britanie, unde serviciul secret GCHQ ar fi implicat, în mod similar, în acţiuni se spionaj civil. "Este total inacceptabil că un stat membru îşi permite să încalce toate regulile şi drepturile de bază ale Uniunii, doar invocând securitatea naţională şi fără a accepta cele mai elementare critici cu privire la aceste proceduri"
.
Specialiştii în informatică sunt de părere că şi concernele on-line au partea lor de vină - este vorba de faptul că au fost atât de credule încât să considere că serviciile secrete le informează de fiecare dată când le accesează informaţiile. Reproşurile se îndreaptă, în principal, către Google şi Yahoo, pentru a nu-şi fi protejat transferurile de date între centrele lor aflate în lumea întreagă: "Datele ajung din America în Finlanda şi apoi în Irlanda, de exemplu, fără ca aceste transferuri să fie securizate în vreun fel"
 a afirmat unul dintre specialişti. În opinia acestuia, utilizatorii privaţi de Internet par a nu avea, deocamdată, posibilitatea protejării secretului datelor online, în faţa serviciilor secrete. "În principiu, utilizatorii nu au nicio şansă".
Deocamdată, NSA respinge acuzaţiile. Potrivit şefului NSA, Keith Alexander, agenţia nu ar avea acces direct la serverele Google şi Yahoo. "Pentru asta am avea nevoie de o hotărâre judecătorească prin intermediul FBI"
. Conform afirmaţiilor lui Keith Alexander, vizaţi ar fi doar câteva mii de utilizatori - nicidecum milioane - şi doar în cazul unor suspiciuni de terorism.
 
Punte între Edward Snowden şi guvernul german 

Politicianul german ecologist Hans-Christian Ströbele s-a întâlnit la Moscova cu Edward Snowden - autorul dezvăluirilor referitoare la spionajul practicat de NSA la nivel mondial. Edward Snowden a trimis scrisori autorităților germane, cu care ar vrea să discute în Germania.  În fapt, fostul agent NSA s-a adresat în scris cancelarului Angela Merkel, președintelui Bundestagului, Norbert Lammert și Procuraturii germane, manifestându-şi disponibilitatea de a le relata practicile NSA. Edward Snowden a subliniat că a fost martorul unor încălcări sistematice ale dreptului internațional de către fostul său angajator, NSA, și consideră de datoria sa să informeze lumea întreagă - motiv pentru care, acum, este dat în urmărire de Statele Unite ale Americii.
Hans-Christian Ströbele a discutat cu Edward Snowden timp de trei ore într-un loc secret din Moscova, unde se află acum fostul agent NSA, căruia Rusia i-a acordat azil politic. Hans-Christian Ströbele a fost însoțit de doi jurnaliști și și-a lăsat mobilul la hotel în timpul întâlnirii, pentru a nu putea fi localizat. Potrivit politicianului ecologist german, Edward Snowden este în stare bună și dispus să vorbească, motiv pentru care ar dori să vină în Germania. Pe de ală parte, însă, ar trebui să primească garanții de a putea rămâne acolo în siguranță - sau în alt stat U.E., a precizat Hans-Christian Ströbele. Pe scurt, Snowden ar fi interesat să obțină azil în Germania.
În principiu, ştirea a fost bine primită în Germania. „Dacă mesajul este că domnul Snowden vrea să ne furnizeze informaţii, atunci acceptăm cu plăcere”
 a fost prima reacție a ministrului german de Interne, Hans-Peter Friedrich. Potrivit acestuia, Executivul german ar fi recunoscător pentru lămuriri în cazul spionării aliaților de către agenția americană. La rândul său, social-democratul Thomas Oppermann, șef al Comisiei parlamentare de control al serviciilor secrete, este de acord. „Dacă ar exista posibilitatea de a-l asculta pe Snowden fără a-l pune în pericol și fără a compromite total relația cu SUA, atunci ea ar trebui folosită”
 a declarat Thomas Oppermann.
Edward Snowden s-a refugiat în Rusia pentru a se pune la adăpost de acuzaţia trădare a unor secrete de stat, motiv pentru care este dat în urmărire de SUA. Guvernul de la Moscova i-a acordat azil pentru un an, cu condiția să nu mai  furnizeze altor părți informații secrete.
Dacă Edward Snowden ar părăsi Rusia, și-ar pierde statutul actual - a avertizat avocatul său, Anatoli Kutșerena. Hans-Christian Ströbele a confirmat, la rândul său, că Edward Snowden nu mai poate reveni în Rusia dacă părăsește această țară. Pe cale de consecinţă, orice călătorie a sa în Germania trebuie obligatoriu precedată de clarificarea situației personale, pentru a nu-l pune în pericol. Este indubitabil că Statele Unite ale Americii i-ar cere imediat Germaniei să-l extrădeze pe Snowden - a subliniat Hans-Christian Ströbele, expert în activitatea serviciilor secrete. El speră că guvernul german va avea o poziţie favorabilă faţă de fostul agent american în urma datelor conform cărora NSA a interceptat convorbirile telefonice ale cancelarului Merkel. 
Hans-Christian Ströbele - care nu se îndoieşte de faptul că fostul angajat al CIA și NSA deține și alte informații de copleşitoare importanţă - crede că lumea ar trebui să-i fie recunoscătoare lui Snowden pentru dezvăluirile făcute. În acelaşi timp, se îndoieşte de posibilitatea audierii lui Edward Snowden în Rusia, de către autorităţi germane - situaţie care nu ar implica deplasarea fostului agent în Germania. 

Prezenţa lui Edward Snowden în Germania pentru a fi audiat este respinsă de lideri conservatori germani. O comisie de anchetă l-ar putea audia pe acesta la Moscova, unde Edward Snowden se află în prezent, a sugerat europarlamentarul Elmar Brok, care îl consideră pe american un martor important în afacerea NSA. Partidul Stângii ar vrea însă ca Edward Snowden să primească azil politic în Germania, pentru a se înlătura astfel pericolul extrădării sale în America.
Casa Albă s-a manifestat cu precauţie în legătură cu întâlnirea dintre Hans-Christian Ströbele și Edward Snowden. Este dreptul oricărui parlamentar german să călătorească, să întâlnească oameni și să discute cu ei, a declarat ambasadorul american la Berlin John B. Emerson. La ZDF, ambasadorul a spus că nu intră în atribuţiile sale să le spună deputaților germani ce au de făcut.
John B. Emerson a fost convocat de ministerul de Externe german pe marginea scandalului NSA. Guvernul german i-a transmis că este indignat de faptul că politicienii germani au fost spionați de aliatul de peste Ocean. Relația de încredere dintre parteneri pare să fi fost avariată.
Proiect de rezoluţie anti-spionaj, depus la ONU

Germania şi Brazilia au luat atitudine fermă împotriva practicilor NSA de spionare a liderilor internaționali aliați. În acest sens, cele două ţări au înaintat un text comun împotriva spionajului. În proiectul de rezoluție depus la sediul ONU din New York, Germania și Brazilia solicită tuturor statelor membre să verifice legislația și practicile de lucru privind activitățile de supraveghere pe plan extern. Celor două iniţiatoare li s-au alăturat, foarte repede, Mexicul şi Norvegia.

În Mexic, ambasadorul SUA, Anthony Wayne, a fost chemat de două ori la Ministerul de Externe pentru explicaţii legate de practicile NSA. Potrivit unei relatări publicate de săptămânalul german Der Spiegel, bazată pe documente dezvăluite de Edward Snowden, o echipă specială a NSA a reuşit în anul 2010 să spargă parola şi să monitorizeze corespondenţa prin e-mail a preşedintelui din epocă, Felipe Calderon. În plus, actualul preşedinte al Mexicului, Pena Nieto, a fost la rândul său ascultat şi urmărit înaintea alegerilor pe care le-a câştigat.

Rezoluția ar putea juca un rol important în susţinerea eforturilor internaționale de protejare a sferei private, arată Ministerul de Externe de la Berlin. Dreptul la intimitate trebuie să fie valabil și on-line, mai consideră autoritățile germane. Germania a redactat documentul împreună cu Brazilia, după ce atât cancelarul Angela Merkel cât și Dilma Rousseff - preşedinte al Braziliei - au avut convorbirile interceptate de NSA. 
În semn de protest, Dilma Rousseff și-a anulat vizita la Washington, iar Angela Merkel i s-a adresat direct lui Barack Obama, într-o convorbire telefonică. Totuși, în textul rezoluției, nu se face referire directă la SUA.
Proiectul de rezoluţie prevede ca țările membre ONU să înființeze organe independente de control, care să garanteze transparența modalităților în care statul supraveghează comunicațiile cetățenilor pe Internet și colectează date. Comisarului ONU pentru drepturile omului, Navi Pillay, i se solicită să întocmească un raport intern cu recomandări aplicabile la nivel național și internațional, referitoare la modul în care poate fi limitată supravegherea, protejându-se viaţa privată.

Comitetul pentru drepturile omului al Organizaţiei Națiunilor Unite va analiza  proiectul de rezoluție, după care va înainta o recomandare Adunării Generale a ONU. Ştirea a provenit din cercuri diplomatice de la New York, citate de agenţia DPA. Este posibil ca această rezoluţie să fie adoptată în luna noiembrie. Rezoluțiile adoptate de acest for nu sunt obligatorii, dar au o puternică autoritate simbolică. În Adunarea Generală ONU toate statele au drept egal de vot - neexistând drept de veto.

Statele semnatare ale proiectului de rezoluţie sunt interesate ca documentul să fie luat în discuţie de Comisia ONU, pentru a se evita eventualitatea dezbaterii sale în Consiliul de Securitate, unde SUA ar putea face uz de dreptul de veto. Sprijinul Germaniei, în acest sens, este necondiţionat. Încă din luna iulie, când aflase că NSA îi interceptase convorbirile telefonice, Angela Merkel pledase cauza unei reglementări internaţionale privind protecţia atelor personale. 
Iniţiativa limitării supravegherii comunicaţiilor prin Internet nu este nouă,  pe fond. Subiectul a mai fost discutat cu ocazia întrunirii Consiliului ONU pentru drepturile omului, la Geneva. Scandal NSA a demonstrat, însă, că o rezoluţie în sensul menţionat reprezintă o necesitate stringentă. 

Într-un interviu acordat cotidianului Frankfurter Allgemeine Zeitung, ministrul german al Justiţiei din vechiul guvern, Sabine Leutheusser-Schnarrenberger, întrevăzuse deja posibilitatea semnării unui acord internaţional, în cadrul Organizaţiei Naţiunilor Unite, cizând protecţia datelor personale în traficul mondial de date pe Internet. Fostul ministru german insistase şi asupra adaptării prevederilor dreptului internaţional la noile condiţii ale erei digitale. 
Sabine Leutheusser-Schnarrenberger şi ministrul de Externe Guido Westerwelle au avut iniţiativa ca împreună cu comisarii de resort ai UE să fie luate măsurile necesare în sensul consolidării respectării caracterului secret al datelor personale stipulate în articolul 17 al Pactului Internaţional referitor la respectarea drepturilor cetăţeneşti şi politice - numit şi Pactul Civil. Acesta a fost adoptat de ONU în 1966, a intrat în vigoare în 1976, ulterior nesuferind modificări. Se impune completarea sa printr-un paragraf special, cu scopul adaptării la era digitală - mai ales în urma recentelor evoluţii.

Serviciile secrete americane contraatacă: Germania a spionat în Statele Unite ale Americii

Reprezentanţi ai serviciilor secrete americane au susţinut că şi colegii lor germani i-ar spiona. Şeful serviciilor secrete americane, James Clapper, a contraatacat în urma acuzelor Germaniei. În timpul audierilor din Congresul american, referitoare la interceptările comunicaţiilor în statele aliate, el a susţinut că nu doar NSA ar fi spionat. A afirmat că şi aliaţii au interceptat convorbirile politicienilor de vârf din Statele Unite. 
Potrivit publicaţiei The Washington Post mai mulţi angajaţi ai serviciilor secrete americane acuză BND-ul german că ar fi spionat în America - doar în anul 2008 fiind urmăriţi aproximativ 300 de americani. 

Acuzaţiile au fost prompt respinse de germani. „La ambasada Germaniei din Washington nu au avut loc nici un fel de interceptări secrete"
 a declarat  şeful BND Gerhard Schindler.

Opinia sa este împărtăşită de expertul în servicii secrete Erich Schmidt-Eenboom. Acuzaţiile de la Washington sunt "absurde" a precizat. "Misiunile BND-ului sunt stabilite de Cancelaria federală. Există o direcţie politică prin care se decid misiunile de bază
". Spionarea guvernului nord-american nu este inclusă în aceste misiuni fundamentale. Ele se concentrează pe cu totul alte domenii. "Primordială este combaterea terorismului. Apoi observarea zonelor de criză, cum ar fi acum Siria. Importantă este şi asigurarea securităţii operaţiunilor militare ale armatei germane - precum cele din Afganistan. Şi combaterea criminalităţii organizate este inclusă în misiunile de bază"
. 
BND realizează analize asupra politicii aliaţilor. Dar pentru acestea sunt folosite informaţiile obţinute din surse diplomatice şi canale precum serviciile partenere. "Să consideri că BND-ul ar spiona aliaţii europeni sau transatlantici ai Republicii Federale este absurd"
.

La fel vede situaţia şi parlamentarul ecologist Christian Ströbele, membru al Comisiei Parlamentare de Control a Serviciilor Secrete. Acuzaţiile sunt justificate doar în privinţa acţiunilor de spionaj şi colectare de informaţii în străinătate, dar ele sunt legale, declară politicianul pentru DW. Fiecare acţiune trebuie aprobată de comisia parlamentară. Or, invocatele acţiuni de spionaj la adresa Washingtonului nu au fost nici supuse atenţiei şi nici aprobate de parlamentarii germani. Diferenţele clare dintre NSA şi BND nu constau doar în dimensiuni şi capacitate, dar şi "în faptul că serviciul german de informaţii şi-a menţinut principiul de bază potrivit căruia prietenii nu sunt spionaţi”. Ceea ce nu înseamnă însă, după cum a precizat Christian Ströbele, că Germania nu vrea să afle mai multe informaţii despre SUA, întrucât informaţiile despre poziţii şi strategiile partenerilor de negocieri pot fi esenţiale în pregătirea discuţiilor. "Deşi se bazează pe relaţii de prietenie, Germania şi SUA au interese diferite când este vorba, de exemplu, despre tratate comerciale precum SWIFT. Este bine să ştii din ce perspectivă abordează ceilalţi problema"
.
Mult mai implicate sunt serviciile secrete germane în chestiuni de siguranţă, mai ales în Afganistan, a mai precizat Christian Ströbele. Acolo sunt încă prezenţi militarii germani. De aceea atât armata cât şi diplomaţii sunt interesaţi să afle cât mai multe date, pe principiul " cât timp există spionaj, el va fi mereu legitimat în asemenea zone”
.
Spionii britanici „îşi fac datoria”
 la Berlin
 Marea Britanie spionează la Berlin, sârguincios, tot ce mişcă - susţine cotidianul The Independent. Deşi vestea şi-a pierdut caracterul senzaţional, ea indică precaritatea încrederii în parteneri. Cunoscută fiind intensa colaborare între NSA şi serviciile britanice de spionaj GCHQ, era de aşteptat ca din arhiva lui Edward Snowden să apară documente din care să reiasă că şi Marea Britanie dispune de instalaţii de supraveghere pe acoperişul şi în incinta ambasadei sale la Berlin. Dar astfel de instalaţii nu există doar în capitala Germaniei, dar aproape peste tot în lume unde Regatul Unit îşi are reprezentanţele diplomatice. 

De astă dată nu The Guardian - a cărui redacţie a fost ameninţată de premierul David Cameron cu măsuri drastice în cazul în care va continua publicarea documentelor furnizate de Edward Snowden - dar The Independent dezvăluie detalii referitoare la maniera în care, alături de NSA şi de ceilalţi membri ai clubului „Five Eyes”
, spionii britanici „îşi fac datoria” la Berlin. 

„Five Eyes" sunt indiferenţi faţă de ideea că între prieteni şi parteneri spionarea este „inadmisibilă” cum ţin să repete revoltaţi - dar neputinicioşi - cei „spionaţi”, alias responsabilii politici  germani. Cu aceeaşi intransigenţă cu care îşi supraveghează adversarii şi partenerii, ei au respins dorinţa Franţei şi Germaniei de a fi admise în exclusivistul club „Five Eyes”. Serviciile britanice de supraveghere ar dispune de o reţea de posturi de spionaj electronic în Berlin, în apropierea Bundestagului şi Cancelariei. Ambasada Marii Britanii, al cărei nou sediu a fost inaugurat în anul 2000, se află în proximitatea celei a Statelor Unite ale Americii - dotată, la rândul ei, cu o instalaţie de supraveghere. Potrivit relatării apărute în The Independent, doar cîţiva funcţionari ai ambasadei britanice ar fi angrenaţi în operaţiunile de interceptare a mesajelor telefonice. Misiunea lor este conspirativă. 
Într-un interviu apărut în Die Welt, Alan Rusbridger, redactor şef al cotidianului The Guardian, a relatat presiunile la care publicaţia este supusă de către guvern, colaborarea cu Edward Snowden şi riscul ca supravegherea masivă, excesivă, de către serviciile secrete americane şi britanice să inducă democraţiilor un comportament paranoid. Întrebarea majoră este: cine controlează activitatea acestor servicii secrete ai căror agenţi depăşesc, în strângerea datelor despre duşmani, parteneri şi prieteni, nu doar limitele permise, dar şi pe cele imaginabile, se întreba retoric Alan Rusbridger.

Eforturile de reglementare transnaţională, „între prieteni”, a activităţilor de supraveghere, astfel încât să fie respectate normele statului de drept şi caracterul secret al datelor personale, nu promit să ducă la rezultatele scontate.  
Disconfortul provocat de spionajul NSA şi afacerile - cauze disjunse
Uniunea Europeană doreşte să continue negocierile cu SUA privind înfiinţarea zonei de liber schimb. Angela Merkel, victimă a spionajului NSA, nu are nimic împotrivă. Supărarea provocată de acţiunile de spionaj americane şi afacerile concrete sunt cauze disjunse. Angela Merkel, a subliniat că negocierile cu SUA în vederea înfiinţării unei zone de liber schimb trebuie să continue, în pofida scandalului provocat de acţiunile de spionaj ale NSA. Purtătorul de cuvânt al Angelei Merkel a confirmat că are prioritate comerţul liber în faţa disconortului provocat de ascultarea convorbirilor telefonice, chiar dacă unii politicieni conservatori şi laburişti germani au solicitat îngheţarea tratativelor cu SUA.

În prezent UE negociază cu SUA semnarea unui acord vamal şi comercial, care să garanteze ambilor semnatari un nou avânt economic. Se preconizează ca, până la sfârşitul anului viitor, să se înfiinţeze cea mai mare zonă de liber schimb din lume. Comisia Europeană şi Parlamentul European au declarat că acesta este cel mai important proiect pe care-l derulează. Liderul grupului de prietenie europeano-american din parlamentul Europei, eurodeputatul conservator german Christian Ehler a declarat: "Cred că negocierile trebuie să continue. În caz contrar ne-am face singuri rău. În joc sunt câştiguri de miliarde pentru economiile de pe ambele maluri ale Atlanticului. De ce să ne autopedepsim pentru un scandal care nu are legătură directă cu preconizata zonă de liber schimb?
".

Preşedintele Parlamentului European, social-democratul german Martin Schulz, s-a declarat în favoarea suspendării negocierilor cu partea americană. Deşi, în principiu, este un susţinător al zonei de liber schimb, el a cerut, pe fundalul scandalului provocat de interceptările NSA, o pauză de gândire. A avertizat: "Dacă lucrurile vor continua şi tot mai multe detalii vor ieşi la suprafaţă, cred că vor deveni majoritari cei care se pronunţă în principiu împotriva realizării zonei de liber schimb"
. De aceea el recomandă o pauză în care să se stabilească o strategie de preîntâmpinare a unui asemenea scenariu, situaţie care ar fi atât în interesul UE cât şi cel al SUA.

Următoarea rundă de negocieri comerciale între UE şi SUA, programată iniţial pentru începutul lunii octombrie, a fost amânată la solicitarea negociatorului american Michael Froman, din cauza crizei bugetare izbucnită la Washington. Acum însă, după ce administraţia Obama a obţinut lichidităţi până la începutul anului viitor, negocerile ar trebui reluate cât mai curând posibil, de exemplu în noiembrie, potrivit recomandărilor lui Michael Froman. 

Indiferent de acordul comercial, Germania şi Franţa intenţionează să încheie încă până la sfârşitul anului un tratat cu SUA care să delimiteze clar competenţele serviciilor secrete. Acest proces nu se desfăşoară cu participarea UE ci la nivel de state naţionale întrucât, spre deosebire de comerţ, serviciile secrete nu intră în competenţa instituţiilor de la Bruxelles. Cancelarul german Angela Merkel şi preşedintele Franţei, François Hollande, i-au preşedintelui SUA, Barak Obama, garanţii pentru încetarea spionării aliaţilor. În plus, Merkel şi Hollande au declarat că, până la finele lunii decembrie, trebuie să existe reguli clare privind cooperarea serviciilor secrete germane şi franceze cu omologii din SUA. Şi alte state membre ale UE au semnalat intenţia de a se alătura acestei iniţiative franco-germane.
Administraţia americană a recunoscut apariţia unor tensiunii în relaţiile cu unii dintre parteneri după dezvăluirea activităţilor serviciului secret NSA. Despre aceasta se discută acum cu aliaţii. Dezvăluirile făcute de fostul agent al NSA, Edward Snowden, nu trebuie să producă blocarea cooperării transatlantice pe o serie de teme, precum situaţia din Siria, programul atomic iranian sau înfiinţarea unei zone de liber schimb SUA-UE. Dacă aceste teme vor fi până la urmă afectate, atunci se va putea vorbi despre o greşeală gravă, a afirmat Jen Psaki, purtător de cuvânt al Departamentului de Stat. 

RISC DE BLOCAJ INSTITUŢIONAL EUROPEAN
Europenii au asistat la efectul acţiunilor mişcării „Tea Party” în SUA. Acest grup populist şi conservator - mai ales în domenii precum cel fiscal, de guvernanţă şi apărare - a aruncat America în criză. Preşedintele Barack Obama a reuşit prin eforturi uriaşe să pună capăt blocadei şi să împiedice intrarea în incapacitate de plată a Statelor Unite ale Americii.

Cei mai mulţi europeni consideră că, pe Bătrânul Continent, o astfel de situaţie ar fi imposibil să apară - opinie contrazisă de experţi. Nici în Parlamentul European nu este exclusă o blocadă a forţelor populiste şi eurosceptice.

Dacă populiştii de dreapta şi formaţiunile eurosceptice vor câştiga teren la alegerile din 2014, influenţa acestora în Parlamentul European va creşte. Însă, chiar şi într-o asemenea situaţie, Bruxelles-ul nu crede că eventualele alianţe ar avea forţa de a îngenunchea Uniunea Europeană. Totuşi, temerile că şi comunitatea celor 27 ar putea fi ameninţată de o blocadă se înmulţesc pe zi ce trece. "Chiar şi în prezent există grupuri care împiedică buna desfăşurare a activităţii în Parlament. Pe viitor, aceste acţiuni ostile s-ar putea intensifica, blocând anumite iniţiative legislative"
 a declarat Franziska Keller, eurodeputat ecologist.. 

Alianţa populiştilor de dreapta

Tabăra populiştilor de dreapta s-a mobilizat. În urma iniţiativei luate de Marine Le Pen şi Geert Wilders, formaţiunile politice populiste de dreapta din Franţa şi Olanda şi-au propus o strânsă cooperare. Franziska Keller consideră că respectivele formaţiuni populiste vizează mai ales politica europeană în domeniul migraţiei şi azilului. "Va fi o luptă dură. Dacă vom dori să promovăm imigraţia legală, va trebui să ne aşteptăm la multe piedici"
. 

Numărul oamenilor politici pe care îi nelinişteşte această situaţie este în creştere. "Înflorirea populismului a devenit cea mai mare ameninţare socială şi politică din Europa. Trebuie să luăm măsuri. Altfel, la alegerile din mai 2014, vom avea cel mai anti-european Parlament din câte au existat vreodată"
 a declarat premierul italian Enrico Letta. 

În Parlament, pro-europenii ar trebui să reuşească să obţină cel puţin 70% din totalul mandatelor pentru a împiedica ascensiunea formaţiunilor populiste şi eurosceptice. Cu toate acestea, în aproape toate statele membre UE, populiştii de dreapta şi euroscepticii dobândesc tot mai multă greutate. Ultimele alegeri au fost dominate de subiectele-cheie ale acestor partide: politica de austeritate, imigraţia, ieşirea din Uniunea Europeană şi respingerea monedei unice. 

Succesul electoral al anti-europenilor

Alegerile legislative din Austria, desfăşurate la sfârşitul lunii septembrie sunt relevante pentru recrudescenţa forţelor radicale, care au obţinut peste 30% din voturi. În Olanda, partidul lui Geert Wilders (Partidul Libertăţii) este de multă vreme cea de-a treia forţă politică a ţării.

La primul tur de scrutin al alegerilor din Franţa, preşedinta Frontului Naţional, Marine Le Pen, a obţinut aproape 18% din voturi. Radicalii de stânga (Syriza) şi comuniştii (KKE) din Grecia sunt pentru ieşirea ţării din zona Euro şi din UE, iar simpatizanţii lor se înmulţesc.

În Italia, mişcarea fostului actor de comedie Beppe Grillo se profilează ca fiind atractivă pentru populaţie. Cea mai spectaculoasă ascensiune este, însă, cea a Partidului Adevăraţilor Finlandezi. În 2011, cu peste 19% din voturi, formaţiunea a devenit cea de a treia putere în Parlamentul Finlandei.

La alegerile locale din Marea Britanie, formaţiunea anti-imigraţie UKIP a câştigat 26% din voturi. În Germania, partidul eurosceptic "Alternativa pentru Germania" a fost la un pas să intre în Bundestag - obţinând 4,7% din voturi.

Alegătorii europeni decid viitorul comunităţii

O slabă participare la alegerile europene ar putea uşura accesul euroscepticilor în Parlamentul European. "Cu cât prezenţa la urne va fi mai mică, iar electoratul mai indiferent, cu atât le va fi mai uşor extremiştilor să dobândească majoritatea. Frustrarea politică generală îi va împinge pe alegători să cadă în capcana "promisiunilor populiste"
 a subliniat Sergey Lagodinsky de la fundaţia Heinrich-Böll.

Până în mai 2014, eurodeputaţii precum ecologista Franziska Keller vor să depună maximum de efort pentru a-i determina pe europeni să conştientizeze importanţa alegerilor şi pentru a dezvolta strategii prin care să diminueze şansele populiştilor. "Până acum, aceste grupări din PE s-au împiedicat de propriile lor dispute naţionaliste. Acelaşi lucru s-ar putea întâmpla şi de-acum încolo. Însă nu ne putem baza pe asta"
 a precizat eurodeputatul  Franziska Keller. 
Temeri de blocaj


În ultimii ani, liderii europeni au fost puşi în dificultate - inclusiv din punct de vedere al imaginii - din cauza problemelor globale generate de disfuncţionalitatea zonei euro. Economiile zonei euro au fost, permanent, în situaţii extrem de precare, revenindu-şi, la limită, înainte de redeschiderea pieţelor financiare.

Europa s-ar putea confrunta cu propriul blocaj instituţional – desigur, mai puţin dramatic decât cel al agenţiilor guvernamentale americane, dar având cauze similare. După cum Tea Party a transformat Congresul SUA într-o instituţie paralizată şi discreditată, o alianţă a partidelor eurosceptice ar putea aduce Europa într-o versiune specifică a “blocajului”, dacă vor obţine suficiente voturi la scrutinul europarlamentar din 2014.
Statele Unite ale Americii şi Uniunea Europeană - regimuri mixte

Statele Unite şi Uniunea Europeană au în comun o caracteristică: sunt, în limbajul ştiinţelor politice, “regimuri mixte”, cu sisteme de separare a puterilor şi cu numeroase pârghii de control şi echilibru. Această situaţie ar trebui să constituie premiza solidă pentru adoptarea unor legi bazate pe larg consens şi pentru evitarea a ceea ce James Madison
 numea “instabilitate publică”
.

Modelul regimului mixt permite cu uşurinţă unui număr relativ mic de actori politici să blocheze schimbările. Regimurile de acest tip sunt şi mai puţin transparente; în plus, este mai greu ca responsabilitatea să fie atribuită în mod clar unui anumit lider – vina pentru ideile politice poate fi disipată cu uşurinţă.

Parlamentul European a avut până de curând posibilitatea de a trăi „idealul american”
, din simplul motiv că membrii săi aveau cel puţin două lucruri în comun: erau în mod deschis în favoarea Uniunii Europene, încercau să menţină prerogativele câştigate cu greu ale Parlamentului şi, oricând era posibil, să le extindă. Parlamentul a devenit mai influent decât îşi dau seama mulţi europeni, nu doar în probleme semnificative precum protecţia datelor personale. După cum a punctat profesorul Simon Hix, de la London School of Economics, aproximativ 25% dintre amendamentele legislative propuse de Parlamentul European devin legi - mai multe decât în orice parlament naţional european.

Propunerile de a face Uniunea Europeană mai democrată s-au concentrat frecvent pe ideea de a le oferi mai multe prerogative eurodeputaţilor – plecând de la ipoteza hazardată că Parlamentul va fi mereu, în mod automat, pro-european. Dar dacă Parlamentul European va fi ocupat de o versiune europeană a Tea Party, un grup ghidat de principiul că guvernul însuşi este o problemă? Premierul Italiei, Enrico Letta, avertiza că principalele partidele politice pro-europene trebuie să obţină cel puţin 70% din voturi pentru a evita “o legislatură de coşmar”
.

Avertismentul lansat de Enrico Letta pare să arate că Uniunea Europeană ar confirma criticile politicienilor populişti: alegătorii au dreptul la mai multă democraţie atât timp cât rămâne o democraţie fără opţiuni reale - sau, cel puţin aşa ar afirma populiştii. De aceea este important să se stabilească în mod clar care sunt pericolele. Nu toate partidele care critică moneda euro sunt împotriva Uniunii Europene - de exemplu, partidul Alternativă pentru Germania. Cu toate acestea, un număr semnificativ de partide care sunt cu adevărat împotriva Uniunii Europene sunt distructive şi au contradicţii doctrinare fundamentale. Aceste partide afirmă că au legitimitate democratică pe baza voturilor primite în scrutinul europarlamentar - însă, în acelaşi timp, susţin că Parlamentul European este nedemocratic. Altfel spus, propun închiderea sistemului politic - dar, în mod ideal, ar vrea să păstreze banii şi prestigiul aferente statutului de europarlamentar.
Platforme politice incoerente

Conform unui studiu realizat de Marley Morris, euroscepticii au puţine activităţi reale pe durata mandatelor, preferând să se evidenţieze în sesiunile plenare - Partidul Independenţei Marii Britanii (UKIP) este campion la această abordare. Multe dintre aceste partide - concentrate în grupul Europa Libertăţii şi Democraţiei, un fel de internaţională a naţionaliştilor - nu oferă nici o platformă coerentă din punct de vedere politic.

Frontul Naţional, formaţiune condusă de Marine Le Pen - aflat pe primul loc în sondajele de opinie realizate în Franţa înaintea scrutinul europarlamentar din mai 2014 - şi partidul anti-imigraţie şi anti-islam al lui Geert Wilders  din Olanda, încearcă să pună bazele unei alianţe pan-europene împotriva Uniunii Europene. Campania electorală ar fi mai eficientă dacă ar acţiona împreună - existând şi riscul ca lucrurile să devină mai haotice dacă unele partide populiste ar dori să se distanţeze de eticheta rasistă care li s-ar atribui. 

Dacă aceste partide populiste şi eurosceptice vor fi promovate, masiv, în Parlamentul European prin vot, cetăţenii europeni vor obţine, în consecinţă, o Uniune Europeană nefuncţională şi o situaţie de paralizie - nicidecum politici diferite. Există alternative reale şi un spectru de opţiuni stânga-dreapta în Parlamentul European - mai multe decât în parlamentele naţionale.

Neliniştitorul vot contestatar

Succesul partidelor eurofobe în statele membre anunţă un val eurosceptic în timpul alegerilor europene din 2014. Subiectele lor - imigraţia, austeritatea, respingerea executivului de la Bruxelles - domină campania care, neoficial, a început. 
Avansul partidului antieuropean în Germania, recrudescenţa extremei dreapta în Austria, presiunea eurofobilor lui Nigel Farage asupra conservatorilor britanici, dezastrul electoral al partidului aflat la putere în timpul alegerilor municipale portugheze din cauza austerităţii, constituie un preambul la campania alegerilor europene din mai 2014, care riscă să fie marcată de grupări ostile politicii de la Bruxelles.

Tradiţionalelor voturi anti-imigraţie şi anti-Bruxelles, care au hrănit valurile de euroscepticism în timpul scrutinelor precedente li se adaugă, acum, un vot anti-troică - previzibil în urma crizei monedei unice şi aplicării repetitive a politicilor de austeritate. Aceste fronturi "anti" se încrucişează destul de des. Euroscepticii sunt îngrijoraţi din cauza dezvoltării imigraţiei, în timp ce austeritatea hrăneşte refuzul unei Europe liberale. 
Partidele aflate la guvernare sunt mai preocupate de scrutinele naţionale decât de alegerile europene - ceea ce poate duce la o participare scăzută a electoratului acestora la scrutinul pentru europarlamentare. În schimb, partidele populiste şi eurosceptice se concentrează asupra scrutinului pentru Parlamentul European, îşi mobilizează simpatizanţii, astfel încât prezenţa acestora la vot să fie masivă iar respectivele formaţiuni să dobândească un procentaj cât mai important din numărul mandatelor europarlamentare. Această mişcare intervine în momentul în care Parlamentul European câştigă puteri mai importante, mai ales în privinţa alegerii preşedintelui Comisiei. 
Febrilitate europeană 
Preşedintele Partidului pentru Independenţa Marii Britanii, Nigel Farage, face din alegerile europene principalul său obiectiv pentru a-şi impune opiniile în Marea Britanie şi pentru a schimba raportul de forţe la Bruxelles. Aceeaşi prioritate o au şi Adevăraţii Finlandezi sau Frontul Naţional, Beppe Grillo în Italia, Syriza - principalul partid de opoziţie din Grecia. Ei speră să cristalizeze astfel voturile "anti" care se exprimă cu mai multă uşurinţă în acest scrutin. "Alegerile europene sunt alegeri în mod tradiţional favorabile partidelor periferice", explică politologul Dominique Reynié. "E vorba de un scrutin proporţional, deci numărul absenteiştilor este important, mai ales în electoratul moderat"
. 


Ingredientele discursului sunt cunoscute: imigraţie, birocraţie şi austeritate. Ele se amestecă, uneori, cu riscul exploziilor populare. Polemica din Franţa, legată de rromi, demonstrează că imigraţia - spre Europa ca şi în interiorul Uniunii - va fi una dintre temele de campanie. Tema va fi folosită, în mod previzibil, şi de extrema dreapta din Danemarca, Grecia, Olanda, Austria şi Franţa. Este un subiect adoptat cu uşurinţă şi de euroscepticii din UKIP sau de noul partid antieuropean Alternativă pentru Germania. Pentru o parte din europenii care au devenit agitaţi din cauza crizei, libera circulaţie este văzută ca o ameninţare pentru locurile lor de muncă.

Euroscepticismul profită de criză. Criticilor aduse birocraţiei instituţionale de la Bruxelles li se adaugă proasta gestionare a furtunii financiare. "De când cu criza datoriei publice, statele din Sud sunt convinse că ceea ce li se întâmplă este din cauza Berlinului, în timp ce cele din Nord consideră că din cauza celor de la Bruxelles ele sunt obligate să dea bani pentru Sud"
  a precizat deputatul PPE Alain Lamassoure. „Adevăraţii Finlandezi” văd în ajutorul dat grecilor justificarea euroscepticismului lor - ca şi Partidul Libertăţii, al lui Geert Wilders, care atinge 30% în sondajele din Olanda.
În Franţa, pentru prima oară un sondaj plasează Frontul Naţional în fruntea intenţiilor de vot - precizează Le Nouvel Observateur. Potrivit unui sondaj realizat pentru această publicaţie, partidul de extremă dreapta condus de Marine Le Pen este creditat cu 24 % din voturi, "cu două puncte peste scorul înregistrat de Uniunea pentru o Mişcare Populară, aflat în opoziţie şi cu cinci puncte peste Partidul Socialist, aflat la guvernare"
.

Acest rezultat "descrie o realitate nouă în viaţa politică franceză întrucât nu se mulţumeşte doar să exprime un potenţial electoral, dar subliniază o anume dinamică. (...) De patru luni încoace, singurul partid care progresează cu adevărat (+ 3 puncte) este Frontul Naţional"
 constată  publicaţia franceză. Le Nouvel Observateur subliniază faptul că, odată cu modul proporţional de scrutin va fi reliefat noul statut al Frontului Naţional, fără ca această creştere să apară ca fiind specifică doar pentru Franţa - creşterea puternică în sondaje a forţelor naţionaliste, populiste şi xenofobe este un fenomen ce se regăeşte în majoritatea statelor membre ale Uniunii Europene.
Liderul Partidului Independenţei Marii Britanii, Nigel Farage, a suferat că partidul său ar putea colabora cu deputaţii eurosceptici ai Partidului Conservator în perspectiva viitoarelor alegeri - o iniţiativă care ar putea "diviza conservatorii"
. Nigel Farage - al cărui partid susţine retragerea Marii Britanii din Uniunea Europeană - a precizat că ar putea accepta ca unii candidaţi ai UKIP să poată negocia cu candidaţi ai altor partide în vederea unei campanii comune, chiar dacă un pact formal cu "conservatorii" ar fi "absurd", întrucât ştie că este "dispreţuit"
 de premierul David Cameron.
Marea Britanie este la o răscruce de drumuri, avertizează The Economist, identificând riscuri politice majore la orizont: probabilitatea ca votanţii să trimită un “grup” de la Partidul Independenţei Marii Britanii la Bruxelles după alegerile europene din 2014, un vot pentru independenţa Scoţiei în septembrie 2014, şi un referendum legat de statutul de membru UE al Marii Britanii - care ar putea să scindeze Partidul Conservator aflat la putere, care se presupune că va avea loc până la sfârşitul lui 2017.

Exprimându-şi opţiunea pentru o “Mare Britanie”, care să includă Scoţia şi să rămână în Uniunea Europeană, publicaţia precizează că Regatul „ar putea ieşi din toate acestea mai mic, izolat şi cu mai puţină influenţă în lume (şi, posibil, cu politicieni divizaţi). Sau, ar putea să devină mai eficient, mai sigur pe identitatea sa şi pe locul în Europa şi cu o privire mai largă. (...) Cameron a avut un comportament contradictoriu: câteodată a spus că Londra este hotărâtă să reformeze UE pentru binele tuturor, alteori a ameninţat să iasă dacă cererile sale, ce încă nu au fost precizate, nu se întrunesc. Prima idee este cea isteaţă - pentru că ar folosi la evitarea unei ieşiri dezastruoase din UE şi ar putea face Uniunea mai liberală”
.

Un „nu” hotărât,  troicii
Criza a scos la suprafaţă un front anti-troica, fecund în Europa de Sud, atât în extrema stânga cât şi în extrema dreapta a spectrului politic. În Grecia, Syriza şi partidul populist Grecii Independenţi intenţionează să profite de larga respingere a măsurilor impuse de Bruxelles şi de Fondul Monetar Internaţional, pentru a obţine cât mai multe mandate în urma alegerilor pentru Parlamentul Europei. În Spania, Mişcarea Indignaţilor a promis liste pentru scrutinul din mai.

"Proiectul european se confruntă cu un risc foarte mare. Sentimentul antieuropean se agravează pe zi ce trece. El ar trebui să incite partidele la o asumare a mesajului european"
 a precizat Anni Podimata, vicepreşedintă a Parlamentului European, membră a Partidului Socialist Grec (Pasok). Până acum, extrema dreapta şi mişcările eurosceptice, foarte divizate, aveau o greutate limitată în Parlamentul European. Deputaţii Frontului Naţional nu sunt parte a unui grup, în timp ce europarlamentarii altor formaţiuni se regăsesc în cadrul grupului Europa Libertăţi Democratice, alături de Nigel Farage şi de membrii Ligii Nordului. Visul Frontului Naţional este de a crea un grup cu FPÖ austriac, care tocmai a depăşit 20% la alegerile legislative din 29 septembrie.

"În proporţie de 25%-30% europarlamentarii vor vota „nu” la o treime din totalul propunerilor, dar acest lucru nu va împiedica funcţionarea Parlamentului. Înţelegerea dintre PPE şi social-democraţi va fi mai necesară ca niciodată"
 susţine Alain Lamassoure. Cele două partide au anunţat deja că vor face o campanie comună. Intrarea în campanie a social-democraţilor coincide cu decizia SPD de a participa la guvernul Merkel. 

Moneda unică, într-o situaţie problematică

Partidele eurosceptive ar putea fi mai puternice ca niciodată în viitorul Parlament European. Este de pesupus că vor începe să acţioneze la unison împotriva monedei unice, susţinută de elitele economice europene unite într-un interes comun. Frits Bolkestein - fost comisar european şi fost preşedinte al Partidului Liberal Olandez - şi-a exprimat nemulţumirea faţă de moneda unică. "Uniunea monetară este un eşec. Moneda euro s-a dovedit a fi un somnifer care a incitat ţările deficitare să viseze la un dolce far niente în loc să-şi facă griji în privinţa propriei lor competitivităţi. Rezultatul este o uniune de transfer, care riscă să se instaleze permanent. Uniunea monetară trebuia să promoveze prietenia între popoare. Dar, în loc de aceasta, cancelarul german Angela Merkel este astăzi comparată cu Hitler în ţările deficitare. Olanda este prinsă într-o cursă şi nu mai ştie cum să scape din ea"
.
 Potrivit lui Frits Bolkestein, prăbuşirea monedei euro este inevitabilă şi necesară. Însă, perspectiva pare a avea un grad mic de probabilitate date fiind  măsurile de salvare care sporesc puterea instituţiilor europene şi care, acum, sunt puse rapid în aplicare - de exemplu, testul de conformitate aplicat bugetelor naţionale ale ţărilor membre, sau consolidarea şi perfecţionarea Curţii Europene de Conturi, sau crearea unui fond european de stabilitate financiară permanent, iniţiative de neconceput cu cinci ani în urmă.
Întreprinderile, în favoarea Europei unite
Este posibil ca Uniunea Europeană să avanseze pe calea unificării politice, aşa cum prevedea Helmut Kohl încă din 1991, procesul fiind favorizat de consolidarea unei elite economice europene care susţine Europa unită. Relaţiile dintre întreprinderile europene s-au diversificat. Atribuirea de duble funcţii internaţionale - numiri în consiliile de supraveghere a două ţări - este un fenomen des întâlnit în marile companii europene, plasate în primele 300 din clasamentul indicelui Eurofirst. Numărul acestor mandate duble se situează în plaja 300-400.
La polul opus se situează legăturile întreprinderilor de peste Atlantic cu străinătatea, care devin din ce în ce mai precare. Europa este unica zonă economică în care elita economică este din ce în ce mai sudată. Nu mai puţin de 42% dintre marile întreprinderi internaţionale întrevăd oportunităţi de creştere şi de achiziţii în Europa. Conform unor studii, pentru aproape o treime din aceste întreprinderi, Europa Occidentală va fi destinaţia privilegiată pentru fuziuni şi achiziţii în următorii doi ani. În Europa continentală, Germania este favorită (62%), urmată - la mare distanţă - de Franţa (22%) şi Olanda (21%).

Partidele populiste sunt divizate

Bazându-se pe împrumuturile ieftine acordate în cadrul zonei euro, ţările din sudul Europei au trăit deasupra mijloacelor pe care le aveau timp de ani. Au urmat reforme şi măsuri de austeritate - care, în Grecia, Italia şi Spania au îmbrăcat forme draconice. Spania pare să fi reuşit să se angajeze pe calea redresării economice. Economia spaniolă iese încetişor din criză - susţinea De Volkskrant. Sectorul bancar spaniol este sub supraveghere europeană, iar sectorul public spaniol pare, de asemenea, a se fi angajat într-o fază de asanare. În plus, dacă Spania iese din criză, atunci şi Italia are toate şansele să reuşească.

Dreapta radicală şi stânga radicală în multe ţări europene propovăduiesc sfârşitul monedei comune, euro. Elitele politice din diverse ţări întâmpină greutăţi din cauza puternicului sentiment anti-european. În toate statele membre, acest sentiment poate duce la succesul electoral durabil al partidelor eurosceptice. Dar populiştii, care sunt foarte divizaţi, nu vor avea câştig de cauză dacă elitele economice ale Europei rămân unite. 
Democraţia, în regres

 “Ascensiunea partidelor populiste şi xenofobe, rata scăzută de participare la alegeri, amplificarea corupţiei şi neîncrederea în elitele politice (...) evidenţiază existenţa unor deficienţe ale democraţiei în Europa, situaţie agravată de criza socio-economică”
 - sunt concluziile raportului pe tema situaţiei democraţiei în Uniunea Europeană, comandat de eurodeputaţi din grupul socialiştilor şi democraţilor, realizat de Institutul britanic Demos şi dat publicităţii la sfârşitul lunii septembrie.

Centrat pe anii 2000, 2008 şi 2011, raportul dezvăluie că “în Europa, democraţia nu poate fi considerată drept garantată automat”
, existând unele regrese cunoscute. În materie de combaterea corupţiei şi respectarea principiilor statului de drept, Ungaria, Grecia şi Italia au înregistrat regrese comparativ cu anul 2000. La capitolul drepturi fundamentale, Ungaria (în materie de separare a puterilor în stat), Italia (în privinţa libertăţii presei) şi Spania (problema diferenţelor salariale între bărbaţi/femei) înregistrează cele mai evidente regrese. Un alt punct negativ pentru UE - “intoleranţa faţă de minorităţi s-a accentuat în Olanda şi în Austria. Ungaria, Grecia şi Republica Cipru sunt cazurile cele mai îngrijorătoare”
. Participarea cetăţenească este în scădere în UE “în principal în Suedia”. Încrederea în sistemul democratic “a suferit o scădere brutală” în ultimii ani, deşi înregistrase doar “un uşor declin în perioada 2000-2008”
.

În concluzie, raportul recomandă ca Uniunea Europeană să-şi reformeze propria funcţionare şi propriile structuri.

TURCIA, O PUTERE REGIONALĂ,

 ÎNTRE CRITICILE UE ŞI NEGOCIERI PENTRU ADERARE

Aflată în relaţii încă insuficient clarificate cu Uniunea Europeana, curtată de Statele Unite, în relaţii reci cu Israelul şi tensionate cu Siria, Turcia se redefineste ca putere regionala.
Cu o populaţie de 77 milioane de locuitori dintre care 20% sunt kurzi, Turcia are o poziţie strategică pe litoralul sudic al Mării Negre şi controlează strâmtorile - altfel spus, ieşirea la mare. În principal, Ankara exercită influenţă în mediile musulmane din Orientul Mijlociu, Balcani şi Caucaz. 
Redutabilă ca putere militară, bastion în dispozitivul NATO, Turcia rămâne încă angajată în negocieri de aderare la Uniunea Europeană. Împreună cu România şi Bulgaria, Turcia asigură o platformă strategică NATO în Marea Neagră şi în direcţia Caucazului de Sud.

Critici europene pentru reprimarea protestelor civile

Comisia Europeană a criticat vehement modul în care Turcia a gestionat protestele anti-guvernamentale. "Utilizarea excesivă a forţei de către poliţie şi absenţa generală a dialogului în timpul protestelor din lunile mai-iunie au ridicat probleme serioase. Această situaţie subliniază nevoia urgentă de reforme şi promovarea dialogului în spectrul politic şi în societate, precum şi aplicarea drepturilor fundamentale"
 a fost mesajul transmis de Comisia Europeană.  

Reforme la Ankara - partidele kurde pot intra în Parlament


La sfârşitul lunii sepembrie, premierul Turciei, Tayyip Erdogan, a anunţat câteva reforme politice majore, inclusiv drepturi noi acordate minorităţii kurde şi  relaxarea interzicerii purtării baticului islamic în instituţiile statului.

Astfel, Tayyip Erdogan a propus scăderea prafului electoral de 10% prin care o formaţiune politică poate intra în Parlament - barieră care împiedica partidele kurde sau alte partide mici să acceadă în Legislativ până acum.

Premierul turc a mai precizat că oraşele kurde vor putea să folosească numele kurd - nu cel turcesc, ca până acuma. Astfel, de exemplu, oraşul cu nume turcesc Tunceli se va numi, dupa aplicarea reformelor, Dersim.

 De asemenea, femeilor nu li se va mai interzice să poarte batic islamic în instituţiile publice, unul dintre vechile obiective ale partidului sau. "E un moment istoric, o etapă importantă"
 a subliniat Tayyip Erdogan.  
Reformele privind minoritatea kurdă sunt acţiuni mult aşteptate în favoarea drepturilor minorităţii kurde din Turcia - estimată a reprezenta aproximativ 20% din totalul populatiei. Măsurile sunt prcepute ca parte esenţială a efortului de a pune capăt unui conflict care dureaza de 30 de ani între Guvern şi rebelii kurzi, care a costat vieţile a peste 40.000 de oameni. 

Tayyip Erdogan a mai propus ca praful electoral de 10% pentru partide să fie redus la 5% - sau chiar să fie desfiinţat. Pragul electoral de 10% a împiedicat principalul partid kurd să intre în Parlament. Reprezentanţii acestuia candidau ca independenţi si se regrupau, ulterior, în Parlament . Tayyip Erdogan a subliniat că limba kurdă va putea fi predata în şcoli private - nu şi în şcolile de stat. 
Premierul turc a mai anunţat şi concesii destinate altor grupuri minoritare - inclusiv minorităţii creştine. El a precizat că proprietăţile mănăstirii Mor Gabriel, care au aparţinut cultului creştin siriac şi care au fost confiscate de către stat, vor fi restituite. În schimb, premierul turc nu a facut vreo referire la alte măsuri, aşteptate de alte grupuri, precum minoritatea musulmanilor Alevi, care reprezintă aproximativ 17%-20% din populaţie, sau Biserica Ortodoxă Greacă - dar a punctat faptul că "acest pachet de măsuri reformatoare nu este ultimul"
.
Reluarea negocierilor de aderare


Oficialii din cele 28 de state membre au decis, în cadrul unei întâlniri desfăşurată în Luxemburg, să redeschidă negocierile privind aderarea Turciei la Uniunea Europeană. În luna iunie, câteva state europene au blocat reluarea discuţiilor, ca urmare a protestelor cu care s-a confruntat guvernul de la Ankara, a precizat Huffington Post. În plus, Ankara a refuzat să recunoască Republica Cipru, de când trupele turceşti au invadat partea de nord a insulei, în 1974, împărţind-o în două.
Turcia candidează oficial din anul 1999, dar negocierile dintre părţi nu au făcut progrese importante. Acest fapt a fost cauzat de scepticismul anumitor state membre cu privire la integrarea unei importante comunităţi musulmane şi de disputa teritorială pe care Ankara o are cu Cipru Din totalul celor 35 de capitole de negiceri, până acum au fost deschise 13 - doar unul fiind inchis.
Memento


În luna iunie, Germania a blocat deschiderea unui nou capitol în negocierile de aderare a Turciei la UE, protestând, astfel, faţă de reprimarea manifestaţiilor din această ţară, a relatat agentia EFE citând surse diplomatice.

Germania, susţinuta de Olanda, a cerut mai mult timp pentru ca Parlamentul de la Berlin să dezbată această problemă. Deschiderea noului capitol de negocieri - Politică Regională - necesita votul unanim al tuturor statelor membre. O decizie pozitiva ar fi avut o semnificaţie simbolică substanţială în contextul în care negocierile de aderare cu Ankara, începute în anul 2005, au avansat foarte lent din cauza reticenţelor unor state precum Germania sau Franta şi a conflictului dintre Turcia şi Cipru.
În aceeaşi zi, ministrul turc al Afacerilor europene, Egemen Bagis, i-a cerut cancelarului Angela Merkel să nu facă din aderarea Turciei la UE o temă destinată politicii interne germane. "Daca doamna Merkel caută material destinat politicii sale interne cu scop electoral, acest material nu trebuie să fie Turcia"
. În epocă, ministrul turc al Afacerilor Europene a afirmat că procesul de negociere nu se va încheia "din cauza remarcilor unui politician".
Ministrul turc pentru Afaceri Europene a mai declarat, ulterior, că Turcia nu va intra niciodată în UE din cauza prejudecăţilor statelor membre faţă de ţara sa. Aceasta a fost prima declaratie publica în care se recunoştea că aderararea Turciei la UE - proces aflat în derulare de mai mulţi ani - ar putea să nu aibă finalul aşteptat. "Cel mai probabil, Turcia nu va deveni membru al UE ci doar va avea acces special la pieţele europene"
 a declarat ministrul pentru Afaceri Europene, Egemen Bagis.

Egemen Bagis a precizat ca Turcia a avut de suferit din cauza prejudecăţilor atât în încercările sale de a adera, cât şi în desemnarea sa drept gazdă a Jocurilor Olimpice. Germania şi Franţa şi-au exprimat, permanent, îngrijorarea în legătură cu admiterea în UE a unei ţări cu o populaţie de 76 de milioane de cetăţeni, în majoritatea lor, musulmani, menţionând că diferenţele culturale ar putea pune multe piedici în integrare. Ministrul german de Finanţe, Wolfgang Schaeuble, a declarat în luna iulie că Turcia nu face parte din Europa.

Negocierile privind aderarea Turciei la UE au început în anul 2005. De atunci, procentajul turcilor care doresc integrarea a scăzut de la 73% la 44%. 
Geopolitică europeană sprijinită pe geopolitică locală


Ankara a fost suspectată că urmăreşte să exercite „presiuni energetice” asupra Uniunii pentru a-şi atinge obiectivele de integrare. În plus, la nivel regional, din dorinţa de a promova buna vecinătate între ţările riverane şi a crea un instrument geopolitic, Turcia a organizat în 1992 o zonă de Cooperare Economică a Mării Negre (CEMN). 

Turcia a stat la baza formării unei Forţe Navale a Mării Negre (BLACKSEAFOR) ca şi grup regional în domeniul securităţii. Din aceste motive se poate spune că geopolitica europeană a Turciei se sprijină pe o geopolitică locală, care îi permite şi o anumită flexibilitate: deşi face parte din blocul atlantic, poziţiile Turciei şi Federaţiei Ruse converg, în special, atunci când se respinge proiectul „internaţionalizării” Mării Negre.

Turcia poate să devină o putere status-quo în lumea islamică, iar pentru aceasta va utiliza toate instrumentele de care dispune pentru a-şi crea vectori în cele trei direcţii: Balcanii, Caucazul şi Orientul Mijlociu.
Reîntregirea europeană a Balcanilor  
Iniţiat în 1996, Procesul de cooperare al Europei de Sud-Est (SEECP) a devenit un mecanism solid pentru Turcia în ceea ce priveşte proiecţia influenţei sale în Balcani. Fostul ministru de Externe al Turciei, Ahmet Davutoglu, sublinia într-un interviu acordat revistei Foreign Policy că secolul XXI trebuie abordat ca „o perioadă de restaurare, construcţie şi cooperare: restaurare, în sensul de a dezvolta un nou spirit de acţiune comună; şi construcţie, ca o metodă de a depăşi frustrările utlimelor decenii şi de a răspunde la provocările următoarei perioade”.

Turcia mizează pe dezvoltarea Balcanilor şi este pregătită să investească mult în această zonă pentru a obţine din partea partenerilor europeni un „cartonaş verde” în procesul de integrare în Uniune. Desigur. dacă Bruxelles-ul nu va mai putea desfăşura procesul de extindere în Balcanii de Vest, va oferi Turciei posibilitatea de a propune balcanicilor propria cale de integrare. Totuşi, din cauza diferenţelor culturale importante dintre creştinismul de est (ortodoxia) şi vest (catolicismul), relaţiile din această zonă devin mai complexe şi trebuie analizate cu atenţie. În ţările în care au astăzi influenţă bisericile din Balcani, se simte foarte bine că lumea creştină, ca fenomen viu, este încă într-un raport de opoziţie faţă de Islam. 
Tensiuni se manifestă în relaţiile cu Serbia, acestea fiind alimentate de situaţia din fosta provincie sârbă Kosovo. Serbia va obţine statutul de candidată numai dacă va respecta drepturile românilor din Valea Timocului şi va accepta pierderea Kosovo. Momentan doar Croaţia şi Muntenegru  respectă reformele de integrare. Restul statelor - Albania, Bosnia şi Herţegovina, Kosovo, Macedonia - ar putea crea un bloc de cooperare regională sub egida Turciei. În acest context, Turcia are capacitatea de a ajuta Uniunea Europeană în procesul de extindere şi în depăşirea propriilor crize interne. 
Drumul energetic spre Caucaz

Spre deosebire de Uniunea Europeană care manifestă un interes spontan faţă de zona Caucazului, Turcia reprezintă o veritabilă „placă turnantă” între cele două regiuni şi, totodată, o piesă politico-militară esenţială în regiune şi în strategia rutelor energetice alternative. Pentru a nu provoca direct conducerea Federaţiei Ruse, Turcia adoptă strategii moderate în această zonă de risc şi lucrează pe cale diplomatică pentru securizarea „vecinătăţii apropiate”: a sprijinit independenţa cecenă la început, adoptând ulterior o poziţie moderată; în timpul războiului ruso-georgian din august 2008, avansează propunerea de a se constitui un „pact de securitate” al Caucazului cu participarea sa, alături de Federaţia Rusă, Georgia, Azerbaidjan şi Armenia; împreună cu Azerbaidjanul şi Georgia realizează un sistem sub-regional de cooperare politică şi economică, de natură a concura „axa” Federaţia Rusă-Armenia-Iran. 
Ankara exercită o influenţă marcantă asupra Baku, unde influenţa turcă sunnită se interacţionează cu cea iraniană şiită. Evident, cooperarea cu această regiune stă sub semnul „hub-ului energetic” - rol asumat de Turcia ca parte a Coridorului energetic Est-Vest („Drumul Mătăsii din secolului al XX-lea”). Acest plan se susţine pe doi piloni principali:

1. Oleoductul BTC (Baku-Tbilisi-Ceyhan) cu o lungime de aproape 1800 de kilometri şi o capacitate de un milion de barili pe zi este operaţional din 2006, după un efort politic şi financiar americano-turc considerabil.

2. Gazoductul BTE (Baku-Tbilisi-Erzurum) cu o lungime de aproximativ 700 de kilometri, transportă gaze naturale din Azerbaidjan către Turcia, prin Georgia, iar capacitatea actuală, de aproximativ 8 miliarde metri cubi pe an este programată a creşte la 20 miliarde metri cubi după investiţii suplimentare”.

În condiţiile în care proiectul Nabucco nu se mai pune în operă, rămâne valabil South Stream care ar transporta gaze naturale ruseşti prin Turcia, apoi prin Bulgaria, Serbia şi Ungaria către Austria. Dincolo de rolul asumat de „ţară de tranzit energetic”, conducerea de la Ankara intenţionează să diversifice capacităţile de a stoca gazele naturale, precum şi reţeaua de terminale de regazificare – este vorba de gaze naturale livrate în formă lichefiată pe tancuri petroliere către ţările consumatoare.
Gambitul turcesc spre Noul Orient

 
Pentru Turcia, Noul Orient anunţă un plus de tulburări şi conflicte. Eforturile SUA de a-l izola şi submina pe Assad au primit asistenţă considerabilă din partea Turciei, care exploatează „Primăvara Arabă” din Siria cu scopul de a se consolida ca putere regională. Încurajat de Washington, guvernul turc s-a retras din legăturile aflate în curs de dezvoltare cu Iranul şi a devenit un sponsor direct al grupurilor de opoziţie anti-Assad.

 
Noua politică externă turcă faţă de Orient este, în unele situaţii, mai puţin pro-americană, ocazional anti-occidentală şi anti-israeliană. Cert este că parteneriatul strategic al acestei ţări cu Statele Unite ale Americii este de importanţă vitală pentru problemele de pe agenda politicii externe, precum Irakul, Afganistanul, Pakistanul, programul nuclear iranian, procesul de pace din Orientul Mijlociu, Balcani, Caucaz, Asia Centrală, Meditareana de Est, securitatea energetică, lupta împotriva terorismului şi, nu în ultimul rând, criza financiară globală. Toate acestea alcătuiesc vectorii relaţiei Turciei cu Occidentul.

Totodată, Turcia se află în competiţie cu Iranul şiit în Liban, Irak şi Fâşia Gaza, iar în această competiţie are nevoie de sprijinul SUA. Oscilaţia de direcţie în politica Turciei nu poate fi văzută ca o manifestare a politicii oportuniste, dar mai degrabă o politică pro-activă de aliniere la tendinţele zilei. Iată de ce Turcia nu vrea un Iran dotat cu arme nucleare - dar nici nu susţine un regim dur de sancţiuni economice împotriva Teheranului pentru a nu trezi resentimente din partea arabilor suniţi sau a aripei iraniano-şiite. Pentru a împiedica influenţele salafiste, fundamentaliste, din Iran şi Arabia Saudită, guvernul turc a înfiinţat Directoratul pentru Probleme Religioase (Diyanet) pentru a ajuta comunităţile islamice să-şi creeze structuri viabile. Este vorba despre o politică-gambit, iar acum este de văzut dacî un pion (occidental sau islamic) va sacrifica Turcia pentru obţinerea unui avantaj pe tabla de şah orientală.

Pe plan energetic, Turcia a iniţiat un proiect privind crearea gazoductului arab, aflat în construcţie şi care urmează să treacă din Egipt către Liban, Siria şi Turcia către consumatorii europeni.
VARIA
PREMIUL NOBEL PENTRU ECONOMIE, ACORDAT  PROFEŢILOR BURSELOR


Premiul Nobel pentru economie, acordat în fiecare an de Academia Suedeză de Ştiinţe şi finanţat de Banca Regală a Suediei, în completarea distincţiile oferite de Fundaţia Nobel, i-a răsplătit, în 2013, pe cercetătorii americani Eugene Fama, Lars Peter Hansen şi Robert Shiller.Cei trei au fost recompensaţi astfel, pentru analizele empirice ale preţurilor activelor, de pe urma cărora rezultă fundamentele înţelegerii actualelor evoluţii de pe piaţă, au argumentat membrii juriului. Cercetările celor trei laureaţi se bazează parţial pe fluctuaţiile riscului şi a atitudinii faţă de risc dar şi pe influenţele comportamentale şi fricţiunile pieţei, se arată în comunicatul Academiei Suedeze.

Eugene Fama şi-a cucerit faima cu lucrările sale critice privind tema hiper-euforiei globale faţă de "new economy". A susţinut ideea conform căreia marea criză din 2008-2009 nu a avut la origine piaţa imobiloiară, nici măcar bulele speculative de pe pieţe, dar ciclurile eonomice. El a demonstrat, în anii 1960, că este iluzoriu să faci previziuni pe termen scurt pe pieţele financiare, antrenând o schimbare profundă a practicilor. Este unul dintre cei mai citaţi economişti pentru lucrările „asupra relaţiei dintre risc şi randament şi implicaţiile sale în gestiunea portofoliului” potrivit Universităţii din Chicago, unde şi-a susţinut doctoratul. Se află - împreună cu Kenneth French - la baza modeului care descrie randamentul acţiunilor.   

Robert Shiller s-a regăsit, în 2011, printre primele 50 de personalităţi importante în domeniul finanţelor, potrivit Bloomberg. Este specialist în domeniul pieţelor financiare şi al cpmportamentelor diferiţilor actori şi a publicului faţă de aceste pieţe. Este un pionier al finanţelor comportamentale, cpnsiderând că raţionalitatea indivizilor nu este sistematică. A conceput un index al preţurilor imobiliare în Statele Unite - denumit Case-Shiller - publicat, lunar, de agenţia de rating Sandard and Poor’s. Acest indice a susţinut demonstraţia sa potrivit căreia sectorul financiar american a alimentat o bulă speculativă şi riscă o catastrofă - care s-a produs, efectiv, în 2007-2008, în timpul crizei subprime. Cartea sa - „Exuberanţa iraţonală”, apărută în anul 2000, al căei titlu relua o formulă celebră a preşedintelui FED, Alan Greenspan – a fost un amre succes de public.  

Lars Peter Hansen este un autor de referinţă în econometrie, graţie unui model statistic pentru adaptarea agenţilor economici în deciziile lor financiare la schimbările de mediu. a dezvoltat o metodă statistică de testare a teoriilor despre evoluţia pieţei acţiunilor, încercând, totodată, să stabilească punţi de legătură între realităţile economice şi politicile financiare.

Instituit în 1968 de către Banca centrală de la Stockholm, Premiul Nobel pentru economie a fost decernat, pentru prima oară, în 1969. 
NOU PREŞEDINTE PENTRU GEORGIA
După 10 ani, Georgia are un nou șef de stat. Georgi Margvelașvili, în vârstă de 44 de ani, candidat al formațiunii „Visul Georgian” a obținut 64% din sufragii - majoritatea absolută - învingându-l pe Davit Bakradze, apropiatul președintelui Mihail Saakașvili.

Georgi Margvelașvili a fost sprijinit în alegeri de cel mai bogat om din țară, premierul Bidsina Ivanișvili. Actualul guvern și-a extins, astfel, dominația în politica statului din Caucazul de sud, care vizează aderarea la NATO și UE și nu are, în acest moment, relații diplomatice cu Rusia.
Președintele Mikhail Saakașvili nu a mai avut dreptul să candideze după încheierea celor două mandate. El a calificat rezultatul scrutinului prezidențial drept un serios pas înapoi pentru Georgia. Candidatul susținut de Saakașvili, fostul președinte al Parlamentului de la Tbilisi, David Bakradse - care a obţinut doar 20% din voturi - va fi noul lider al opoziției.
Odată cu alegerea noului președinte, prerogativele șefului statului  Georgia se reduc, mulşte fiind transferate către permier - urmare a unei reforme constituționale care a fost gândită de Saakașvili în perioada în care înfrângerea partidului său părea improbabilă. Analiștii considerau, în acea perioadă, că intenţionează să devină premier după încheierea celui de-al doilea mandat prezidențial.
După anunțarea rezultatelor alegerilor prezidențiale, Saakașvili și-a exprimat dezamăgirea, afirmând că înfrângerea lui Davit Bakradze, candidatul formaţiunii sale politice, reprezintă „un regres serios pentru Georgia și perspectivele ei”.Cu toate acestea, a spus Saakașvili, voința alegătorilor trebuie respectată: „Alegerile prezidențiale au avut loc deja. Georgia a ales un nou președinte. Aș dori să mulțumesc fiecărui alegător care a luat parte pentru că, indiferent de rezultate, orice scrutin ajută întotdeauna la dezvoltarea democrației în țara noastră, iar democrația este principalul pilon pe care se bazează sistemul nostru politic și un lucru de care suntem foarte mândri”. Participarea la vot a fost relativ redusă - 46,6%. Nu au existat contestaţii privind încălcări electorale semnificative.

Învingătorul, Giorgi Margvelașvili a declarat că o putere consolidată, acum, va ajuta la integrarea europeană a Georgiei: „Aceste alegeri vor aduce consolidarea democrației și a cursului politic, care vor face din țara și națiunea noastră un stat cu adevărat european”.

Giorgi Margvelașvili este doctor în filozofie. A fost rector al Institutului de Afaceri Publice. Experiența sa guvernamentală este de dată relativ recentă – anul trecut, premierul Bidzina Ivanișvili l-a numit ministru al educației, apoi l-a promovat în funcția de vicepremier.
Agenția Reuters a precizat că victoria lui Giorgi Margvelașvili concentrează puterea în mâinile „Visului Georgian”. Pentru prima dată, coaliția premierului miliardar controlează atât guvernul cât și președinția. Nu este limpede, deocamdată, ce rol și-a rezervat Ivanișvili pentru sine. Cel mai puternic și mai bogat om din Georgia, cu o avere estimată la 5,3 miliarde de dolari, a afirmat că se va retrage de la putere odată ce-l va vedea înlăturat pe rivalul său, președintele Saakașvili. 

Atât cu Rusia, cât şi cu Occidentul
„Visul Georgian”- o alianță formată din șase partide - a câștigat alegerile parlamentare în urmă cu un an, trimițând în opoziție formațiunea președintelui Saakașvili. Giorgi Margvelașvili a anunțat în campania electorală că dorește relații strânse atât cu Rusia, cât și cu Occidentul.
Rusia și Georgia au suspendat relațiile diplomatice în 2008, după ce președintele Saakașvili și-a condus țara într-un război de cinci zile cu Moscova din cauza disputelor privind regiunile separatiste Osetia de Sud și Abhazia.
Chiar dacă un singur partid domină acum scena politică georgiană, nu sunt excluse noi tensiuni politice. Georgia, cu o populație de 4,5 milioane de locuitori, este o țară de tranzit în aprovizionarea cu energie a Europei dinspre Marea Caspică, ceea ce îi conferă o poziție deosebit de importantă. În plus, Georgia se află între Rusia, Iran, Turcia și Asia centrală.
Uniunea Europeană s-a arătat îngrijorată în ultima vreme, după arestarea mai multor foști miniștrii și chiar a unui fost premier. Nu este exclus ca acesta să fie și viitorul președintelui în exercițiu Saakașvili. În Georgia s-a speculat mult pe marginea părăsirii țării de către Saakașvili după încheierea mandatului, tocmai pentru a evita o eventuală inculpare.
POLITICA DE MIGRAŢIE ŞI AZIL RĂMÂNE NEMODIFICATĂ ÎN UE


Pe termen scurt, cel puţin, Uniunea Europeană nu are în vedere modificarea politicii faţă de refugiaţi, în pofida tragediilor petrecute în Marea Mediterană. Angela Merkel a anunţat că nu au fost operate "modificări calitative ale reglementrărilor în vigoare privindu-i pe refugiaţi”
.
Pe de altă parte, preşedintele Comisiei Europene, Jose Manuel Durao Barroso, a precizat că "Dramele care se petrec în Marea Mediterană ne obligă să acţionăm"
 cu menţiunea că, până la reuniunea europeană la vârf din luna decembrie vor fi pregătite propuneri concrete în acest sens. Între altele, se urmăreşte consolidarea Agenţiei europene de pază a frontierelor - Frontex - în cadrul căreia lucrează, până acum, doar 60 de funcţionari. În plus, se doreşte adâncirea cooperării cu ţările de provenienţă ale refugiaţilor şi intensificarea operaţiunilor de combatere a traficului de fiinţe umane.
Preşedintele Consiliului European, Herman Van Rompuy, a subliniat că, în viitor, UE intenţionează să acţioneze în baza principiilor de preîntâmpinare, protecţie şi solidaritate. "În faţa unei asemenea suferinţe suntem cu toţii întristaţi. Dar ştim cu toţii, de asemenea, că fluxurile de imigranţi constituie un fenomen complex"
.
În Uniunea Europeană sunt valabile, acum, normele acordului Dublin II, care obligă solicitantul de azil să-şi depună cererea în ţara europeană unde a ajuns prima dată. Italia şi alte ţări riverane Mării Mediterane, luate cu asalt de imigranţii africani, solicită de mai mulţi ani o împărţire echitabilă a acestei poveri între toate statele membre UE. Cancelarul austriac Werner Faymann s-a declarat în favoarea unui sistem de cote, în baza căruia solicitanţii de azil să fie distribuiţi către toate cele 28 de state membre.

Modificarea radicală a politicii europene de migraţie şi azil nu se bucură de susţinerea majorităţii la nivel continental. Majoritatea guvernelor europene se pronunţă în favoarea  menţinerii sistemului actual.

Preşedintele Franţei, François Hollande, a pledat cauza stăvilirii fluxului de imigranţi către Europa, din nordul Africii. "Trebuie să întărim capacităţile de frânare ale unor anumite ţări vecine aflate de cealaltă parte a Mării Mediterane, şi mă gândesc în primul rând la Libia"
 a subliniat François  Hollande. În opinia sa, Europa ar trebui să ajute acele state să-şi păzească mai bine frontierele. În plus, UE ar trebui să asume sprijinirea indivizilor în ţările lor de provenienţă, astfel încât aceştia să nu ajungă la concluzia că ar trebui să le părăsească. Mulţi refugiaţi provin din Eritreea şi Somalia, ţări care se cufundă în haos, a mai declarat şeful statului francez.

GERMANIA: NEGOCIERI PENTRU COALIŢIA DE GUVERNARE


Social-democraţii germani şi-au manifestat disponibilitatea de a asuma statutul de parteneri la guvernare ai CDU/CSU, subiect ce a constituit tema principală a ultimului Congres al SPD. Preşedintele SPD, Sigmar Gabriel, le-a cerut partiipanţilor să voteze pentru demararea negocierilor oficiale cu susţinătorii Angelei Merkel în vederea constituirii guvernului. El s-a declarat optimist cu privire la reușita discuțiilor cu conservatorii, dar a avertizat că formarea marii coaliții este posibilă doar în condiţiile în care nu se vor constata diferențe ireconciliabile de poziție între formațiunile implicate. În urma votului, 85% dintre delegații la Congres s-au pronunţat în favoarea negocierilor oficiale pentru crearea noului Executiv. Social-democraţii au renunţat la una dintre ideile de bază ale campaniei electorale - majorarea impozitelor. Măsura este ferm respinsă de conservatori, care au refuzat orice negociere pe acest subiect.
Secretarul general CDU, Herman Groehe, este convins, la rândul său, că se va ajunge la un compromis în vederea încheierii unui acord de guvernare.
Social-democraţii au zece puncte pe care le consideră obligatorii pentru reuşita negocierilor şi formarea marii coaliţii de guvernare:
1. Adoptarea unui salariu minim obligatoriu pe economie şi combaterea eficientă a abuzării de sistemul de angajări pe termen limitat;
2. Combaterea sărăciei în rândul vârstnicilor şi egalizarea sistemelor de pensii din estul şi vestul Germaniei;
3. Îmbunătăţirea condiţiilor pentru persoanele care au nevoie de îngrijiri speciale şi pentru familiile acestora;
4. Noi progrese în domeniul egalităţii de şanse între bărbaţi şi femei;
5. Acceptarea dublei cetăţenii pentru imigranţii din afara UE;
6. Consolidarea financiară a comunelor germane şi scutirea lor de anumite plăţi sociale;
7. Sporirea investiţiilor în infrastructură;
8. Un sistem de educaţie mai corect şi mai performant;
9. Reglementarea eficientă a funcţionării pieţelor financiare şi impunerea unui impozit pe tranzacţii;
10. Asigurarea şi consolidarea creşterii economice şi combaterea şomajului în Europa.
Se estimează că negocierile pentru formarea guvernului de coaliţie ar putea dura toată luna noiembrie. Ulterior, acprdul de guvernre va fi suspus la vot în SPD. În Germania au mai existat guverne de mare coaliţie în perioadele 1966-1969 și 2005-2009. 
Noul cabinet CDU/CSU-SPD va fi format până la Crăciun, potrivit informațiilor din cadrul celor trei partide. Potrivit DPA, Sigmar Gabriel le-a dat asigurări conservatorilor că nu va permite dezmembrarea marii coaliţii înainte de 2017, când se va încheia actuala legislatură. 

ANCHETĂ A AUTORITĂŢILOR FRANCEZE: 

ARAFAT A FOST UCIS CU POLONIU?

 
Conform unui raport întocmit de specialişti elveţieni, ar exista dovezi care probează că fostul lider palestinian, Yasser Arafat, a fost otrăvit cu poloniu, o substanţă radioactivă extrem de periculoasă. Concentraţia acestui element radioactiv, stabilită în cazul lui Arafat, este de până la 18 ori mai ridicată decât nivelul normal. În baza documentelor elveţiene, un tribunal din Paris a deschis un caz privind posibila otrăvire a lui Yasser Arafat. 

Israelul a criticat documentul anchetei, catalogându-l drept neserios. La rândul lor, experţii ruşi au afirmat că nu deţin dovezi care să confirme spusele omologilor elveţieni.

Văduva lui Yasser Arafat, Suha Arrafat, a susţinut, în repetate rânduri, că soţul ei a fost iradiat, lăsând să se înţeleagă că acesta ar fi putut fi omorât de israelieni. În urma declaraţiilor făcute de experţii elveţieni şi a prezentării acestora de către postul de televiziune Al-Jazeera, văduva lui Yasser Arafat, şi-a reiterat convingerea că în cazul soţului ei este vorba de o crimă care trebuie pedepsită. "Dacă va fi nevoie, eu şi fiica mea vom merge la orice tribunal din lume pentru a-i scoate la lumină pe cei care au comis această crimă"
 a declarat Suha Arafat. 

Şeful Autorităţii Palestiniene, Yasser Arafat, a decedat în 2004, într-un spital din Paris. Cauza morţii sale nu a fost niciodată stabilită, nefiind efectuată autopsia. Cu un an în urmă, medici francezi, ruşi şi elveţieni au prelevat probe de ţesut din trupul neînsufleţit al lui Arafat, înmormântat la Ramallah. Suha Arafat făcuse anterior numeroase presiuni în acest sens, după ce fuseseră descoperite urme de poloniu-210 pe hainele fostului preşedinte al Autorităţii Palestiniene.

După definitivarea Raportului, oamenii de ştiinţă elveţieni l-au transmis Autorităţii Palestiniene şi văduvei lui Yasser Arafat. Conform informaţiilor prezentate de postul Al-Jazzera, documentul se referă la "dovezi clare" privind iradierea fostului lider palestinian cu poloniu-210.
Opinia este împărtăşită şi de detectivul David Barclay, care a citit documentul elveţian şi l-a comentat la postul de televiziune Al-Jazeera. În context, David Barclay a declarat că, dacă ar fi judecător, ar considera raportul drept „o dovadă irefutabilă în sprijinul ideii că Arafat a fost asasinat”
. Nu mai poate exista niciun fel de îndoială că moartea lui Yasser Arafat a fost cauzată de poloniu, a afirmat David Barclay.  
Poloniul, o substanţă puternic radioactivă, este produs în reactoarele atomice. Odată ajuns în corp, poloniul afectează iremediabil rinichii şi ficatul. David Barclay susţine că Yasser Arafat putea fi otrăvit doar de o persoană din anturajul său, motiv pentru care ancheta autorităţilor franceze este specifică unei crime. "Cineva trebuie să fi avut acces la Arafat, trebuie să fi existat înţelegeri între această persoană şi comanditar"
 a subliniat expertul britanic.

ÎNGRIJORĂRI LEGATE DE PROVIZORATUL BUGETULUI SUA

Votarea în ultima clipă a bugetului provizoriu şi a ridicării plafonului datoriei a salvat SUA de o criză financiară autoprovocată. Este doar o soluţie provizorie, care ar putea submina încrederea în dolar. După Al Doilea Război Mondial, investitorii au privit dolarul american ca pe o monedă sigură. În vremuri nefavorabile, investitorii au cumpărat obligaţiuni SUA, aşteptând să treacă turbulenţele. Acum însă, sistemul politico-economic patronat de Washington nu mai este perceput ca fiind la fel de stabil. 


Deşi democraţii şi republicanii au reuşit, în chestiunea bugetului şi a ridicării plafonului datoriei, să ajungă la un compromis în ultimul moment, incapacitatea de a ajunge din timp la o înţelegere a provocat primul "government shutdown" - altfel spus, incapacitatea administraţiei de a asigura fondurile necesare pentru o parte din instituţii şi pentru salariile funcţionarilor publici, pentru prima oară în ultimii 17 ani. Republicanii au eşuat în încercarea lor repetată de a folosi ridicarea plafonului datoriei ca pe un mijloc de presiune pentru a obţine concesii la alcătuirea bugetului din partea preşedintelui Barack Obama.

Ridicarea pe termen scurt a plafonului datoriei, astfel încât să existe fonduri până în februarie 2014, nu poate fi suficientă pentru înlăturarea primejdiei intrării SUA în incapacitate de plată. În vara anului 2011, doar apariţia la orizont a primejdiei falimentului a determinat agenţiile de rating să reducă bonitatea SUA, pentru prima dată în istoria acestei ţări.

"Nimeni nu ştie ce va urma. Am asumat riscuri cu banca Lehmann Brothers şi aceasta a fost o capcană. Dar falimentul acela nu ar fi nimic prin comparaţie cu ce s-ar putea petrece dacă SUA vor intra în incapacitate de plată”
 a afirmat Axel Merk, preşedintele firmei de consultanţă Merk Investments. 

După Al Doilea Război Mondial, SUA, de pe poziţia învingătorului, au creat o nouă ordine financiară, sprijinită de instituţii precum Fondul Monetar Internaţional şi Banca Mondială. În acest sistem, dolarul a fost moneda privilegiată, cu o rată de schimb de 35 de dolari uncia de aur pur. Valoarea tuturor celorlalte monede a fost cuplată la cea a dolarului, astfel încât moneda americană a devenit de referinţă la nivel global.

În anii 1960, Valery Giscard d'Estaing - ministru francez de Finanţe, în epocă - s-a referit la "privilegiul excepţional al dolarului" în sensul că SUA aveau posibilitatea să împrumute bani în condiţii mult mai avantajoase decât obiţnuit, dat fiind că dolarul ajunsese moneda de referinţă la nivel global.

Barry Eichengreen, autorul volumului " Exorbitant privilege: The Rise and Fall of the Dollar and the Future of the International Monetary System" a  precizat că firmele şi băncile americane pot acţiona prin propria monedă dincolo de graniţe, ceea este deosebit de favorabil. "SUA au o poliţă de asigurare incorporată: dacă se petrece undeva în lume ceva nefavorabil şi salariile se micşorează, atunci valoarea dolarului creşte. Acesta este mecanismul de amortizare a celor mai grave urmări"
. Barry Eichengreen a subliniat că dolarul are trei calităţi unice: mărimea, stabilitatea şi lichiditatea. SUA sunt o ţară mare, în care stau la dispoziţie mai mulţi dolari decât alte monede - în plus, dolarul şi-a menţinut, satisfăcător, puterea de cumpărare. Prin tradiţie, investitorii apreciază conturile unor state sprijinite de guverne care îşi achită datoriile la termen. Axel Merk a precizat că SUA "au fost, pe vremuri, în general, foarte atente în treburile lor de politici financiare". Lichiditatea fără egal a dolarului a fost apreciată de investitori, întrucât, în cazul unei crize, obligaţiunile emise de statul american puteau fi vândute fără probleme şi fără a pierde mult din valoare.

Preşedintele Merk Investments afirmă că, în prezent, factorii responsabili nu mai sunt preocupaţi de asigurarea calităţii. În trecut, Washingtonul a încercat, printr-un management financiar rezonabil, să asigure o putere ridicată de cumpărare a dolarului. „Astăzi, cei care iau deciziile tipăresc, pur şi simplu, mai mulţi bani. Administraţia americană se bizuie de mai multă vreme pe tiparniţa sistemului de bănci private. FED, cu rol de bancă centrală, transmite implicit celorlalte ţări mesajul: este dolarul nostru şi problema voastră”
 a afirmat Axel Merk. Or chiar dacă acest lucru este încă acceptat, în viitor ţările afectate vor căuta alternative - a adăugat el.
Unele state au început să-şi diversifice rezerva valutară, din dorinţa de a-şi diminua dependenţa de dolar. Potrivit datelor FMI, 72% din rezerva valutară a lumii era, în anul 2001, în dolari. Astăzi, ea a scăzut la 62%. În plus, FED cumpără lunar obligaţiuni emise de guvernul american în valoare de 85 de miliarde de dolari. Josef Braml, membru al Societăţii Germane pentru Politică Externă (DGAB), a subliniat că FED a ajuns în situaţia de a achiziţiona aceste obligaţiuni "întrucât chinezii şi japonezii au decis să nu le mai cumpere"
.

Ţinând cont de faptul că, la Washington, criza a fost evitată în ultima secundă, este uimitor că, până acum, au existat doar reacţii timide, semnalează Barry Eichengreen. El apreciază că reţinerea este motivată de încrederea în puterea de discernământ a politicienilor americani. "În Europa şi Asia, nimeni nu crede că sistemul politic american este atât de defectuos, încât politicieni iresponsabili să împingă guvernul spre faliment"
 a comentat el. În plus, deocamdată nu prea există alternativă. Moneda euro se confruntă cu mari dificultăţi, yenul japonez se depreciază continuu iar renminbi chinezesc încă nu a reuşit să se internaţionalizeze. "Dolarul profită în principal de lipsa alternativei", a declarat Barry Eichengreen. Însă, dacă blocajul se va repeta în Congres în februarie 2014, investitorii îşi vor pierde încrederea în dolar.  "Potenţial, ar fi vorba de o chestiune de amploare, fiindcă va pune sub semnul întrebării stabilitatea dolarului şi lichiditatea pieţii" a afirmat Barry Eichengreen, subliniind că acest risc există "doar potenţial"
. 
FLASH. OPINII DE PRESĂ
Spionaj între aliaţi, „Five eyes” şi opere de artă furate de nazişti

Deşi scandalul NSA este departe de a fi încheiat, aşa cum se grăbiseră cu nu multă vreme în urmă să declare politicienii germani întorşi de la Washington cu mîinile goale, el nu mai ţine, de unul singur, capul de afiş al presei.

Efectele sale colaterale, în schimb, se profilează în mod neaşteptat şi nu tocmai plăcut în negocierile berlineze de coaliţie, unde propunerile făcute de ministrul german de Interne Hans-Peter Friedrich stârnesc comentarii critice. Lista de doleanţe expusă de acesta conţine o reglementare a competenţelor serviciilor de securitate care implică mai mult spionaj în domeniul Internetului, o mai intensă centralizare a informaţiilor strict secrete, mai multă supraveghere prin videocamere, relevă Frankfurter Rundschau.

Se pare că ministrul german de Interne a fost sedus de metodele americane de spionaj notează Neue Presse. Amintind că Hans-Peter Friedrich, prin mandatul său este şi un apărător al Constituţiei, ziarul consideră că propunerile făcute de liderul creştin-social merg într-atât de departe, încât Constituţia este cea care ar trebui ferită de fanteziile ministrului de Interne. Respectivele fantezii iau dimensiuni orwelliene, deci alarmante, deduce Rhein-Nektar Zeitung.  

Alte ziare, precum Süddeutsche Zeitung şi Berliner Zeitung, îşi manifestă nemulţumirea şi faţă de planurile sociale, financiare şi economice aduse în discuţie, semnalând că în locul promisei majorări a impozitelor, vizate sunt acum măririle contribuţiilor sociale, astfel încât viitoarea coaliţie pare pe cale de a pune la încercare răbdarea contribuabililor şi a întreprinzătorilor. Pe scurt, conchide Handelsblatt, nici partidele unionale nici social-democraţii, viitori parteneri de coaliţie, nu par a avea de gând să reformeze Germania în aşa fel încât să o facă extrem de performantă şi în viitor.

Dacă scandalul NSA a făcut să pălească forţa de seducţie a preşedintelui Barack Obama, programul partidului său nu şi-a pierdut din atractivitate. Dovada o oferă alegerile comunale din Statele Unite. Cotidianul Politiken întrevede un fel de luminiţă la capătul tunelului, după lunile de haos şi săptămânile de haos în Congres. Noul primar al New York-ului, democratul De Blasio şi familia sa ar fi personificarea imaginii ideale pe care locuitorii metropolei americane şi-o fac despre oraşul lor: tolerant, generos, liberal - scrie NRC Handelsblad. De Blasio nu se teme să fie etichetat drept de stînga, adaugă ziarul olandez citat.

Stigmatizaţi, prizonieri ai clişeelor şi prejudecăţilor continuă să se simtă cetăţenii de etnie roma şi sinti, semnalează Frankfurter Rundschau într-un amplu articol, citând de fapt impresia lui Romani Rose, preşedintele Consiliului central al romilor şi sintilor din Germania. Epopeea fetiţei blonde încredinţată de propria ei mamă familiei de romi eleni a umplut paginile ziarelor europene, o perioadă. Astfel, s-ar fi reactivat prejudecăţi care păreau demult depăşite. Şi nu numai atât, ci s-ar fi modificat şi comportamentul populaţiei majoritare faţă de minoritatea roma şi sinti, crede Romani Rose, afirmând că o întreagă minoritate este ţintuită la stâlpul infamiei, că în ultimii doi trei ani s-ar fi manifestat o nouă formă de discriminare şi rasism faţă de sinti şi roma în întreaga Europă şi în Germania. 

Tocmai pentru a se informa exact asupra situaţiei cetăţenilor de etnie roma şi sinti, a imigranţilor din Bulgaria şi România, s-a deplasat la Mannheim preşedintele Germaniei Johannes Gauck, relatează ziarul Rhein-Nektar Zeitung.

Aduc sau nu prejudicii democraţiei activităţile serviciilor de spionaj? Pe fundalul scandalului NSA, al spionării excesive şi abuzive de către agenţii americani ai aerviciilor secrete pînă şi a partenerilor şi prietenilor occidentali, răspunsul nu poate fi decît unul negativ, mai ales după ce a ieşit la iveală că nici britanicii nu sunt mai prejos decît aliaţii lor de peste Ocean când este cazul de a supraveghea totul. Au fost formulate critici la adresa modului în care Washingtonul îşi supraveghează partenerii. Ceea ce nu l-a impresionat deloc pe premierul britanic David Cameron - animându-l, dimpotrivă, să adopte un ton şi mai ferm, la Londra, împotriva ziariştilor care vor continua să publice dezvăluirile lui Edward Snowden, relevă Badische Zeitung.

În aceste condiţii, devine limpede că serviciile secrete nu contribuie la sporirea sentimentului de securitate - dimpotrivă, accentuează senzaţia de nesiguranţă aducând prejudicii democraţiei pe care, de fapt, ar trebui să o slujească, atrage atenţia Nuernberger Zeitung. Cotidianul semnalează însă că în urma valului de consternare şi revoltă iscat de dezvăluirile făcute de fostul agent american ,aflat acum la Moscova, ambasada americană la Berlin şi-a încetat, deocamdată, activităţile de spionaj şi supraveghere. Că această consternare legitimă reflectă o sporire a siguranţei de sine a germanilor, dar şi o frustrare, la ideea că sunt doar aliaţi de rangul doi pentru americani i se pare indiscutabil ziarului olandez NRC. Care, nu scapă din vedere nici strategia abilă a Angelei Merkel de a se folosi de ocazie: delegaţia germană negociază la Washington ridicarea în rang a Germaniei, primirea ei în prima ligă a serviciilor secrete de spionaj din care fac parte fireşte, doar Statele Unite al Americii, Marea Britanie, Australia, Canada şi Noua Zeelandă. Dacă primirea Germaniei în clubul Five Eyes va avea loc, este posibil ca Edward Snowden, care a semnat din „captivitatea” moscovită un manifest întru apărarea dreptului la adevăr, să fie decepţionat.

Oricum, Nowaja Gaseta crede că prin manifestul său, Edwars Snowden, la fel ca oricare alt agent al serviciilor secrete, încearcă să-şi transforme trădarea în drept luptă pentru libertate şi adevăr. Cotidianul rus concede că ar fi greu să nu fi copleşit de patosul retoric al manifestului, dacă acesta nu ar fi fost redactat la Moscova, în condiţii speciale. Adică, în Rusia, unde - scrie publicaţie - ideea manifestului lui Edward Snowden apare ca probă de cinism. 

Descoperirea senzaţională şi neaşteptată a unei inestimabile colecţii de tablouri - multe dintre ele furate de le proprietarii lor evrei în perioada celui de al Treilea Reich, majoritatea, cotate de regimul nazist drept „Entarte Kunst” („Artă degenerată”) - generează comentarii şi articole de fond. „Perioada postbelică a cam măturat sub covor problematica artei furate, jefuite de nazişti, de la proprietarii de fapt şi de drept, precum şi chestiunile legate de moştenire şi despăgubire” scrie Frankfurter Allgemeine Zeitung,.
NSA - un thriller, afirmă Süddeutsche Zeitung despre scandalul generat de dezvăluirile făcute de Edward Snowden, punând la grea încercare încrederea în instituţiile politice. Situaţia îi determină pe analişti să se întrebe dacă există totuşi o dramaturgie în spatele filmului realităţii şi dacă da, care este scopul ei.

Azil pentru Snowden! - afirmă, imperativ, Der Spiegel. Este evident vorba de un azil în Germania, unde Edward Snowden vrea să ajungă spre a le dezvălui parlamentarilor de la Berlin tot ce ştie.

Eventualitatea că, acordându-i în cele din urmă azil politic fostului agent al serviciilor secrete americane, Berlinul şi-ar strica dezastruos şi poate pe termen lung relaţiile cu Washingotnul nu pare a-i speria pe partizanii acestei soluţii. Ei sunt convinşi că Edward Snowden este un erou, dar ignoră total interesele majore cărora acest eroism le-ar putea aduce grave prejudicii - rezultă dintr-o analiză a Frankfurter Allgemeine Zeitung. 

Dezvăluind incredibilul - anume că pînă şi Angela Merkel a fost interceptată de NSA - Edward Snowden ar fi făcut un mare serviciu adevărului şi Germaniei. Pe cale de consecinţă, merită azil politic în Germania, nu în Rusia - este raţionamentul ce pare a-l fi determinat pe liderul ecologist Hans-Christian Ströbele să pornească la drum spre Moscova. Acolo, într-un loc necunoscut, sub ochiul vigilent al serviciilor secrete ruse a stat de vorbă cu Edward Snowden. Imaginile acestei întâlniri au făcut înconjurul lumii. Fotografia publicată de Die Welt îl prezintă pe Hans-Christian Ströbele cum scoate dintr-o pungă de pânză verde scrisoarea trimisă de Edward Snowden parlamentarilor germani. Fostul agent al servicilor secrete americane doreşte să vină la Berlin spre a depune mărturie - desigur, cu condiţia de a rămîne în Germania sau în orice altă ţară din Occident. Liderii partidelor unionale din Germania cred, însă, că o delegaţie germană l-ar putea audia pe Snowden la Moscova, nu la Berlin, unde sosirea sa ar declanşa reacţia Washingtonului, precizează De Telegraaf. Că Hans-Christian Ströbele s-ar fi deplasat de capul lui la Moscova este la fel de puţin probabil pe cât de puţin credibilă este afirmaţia oficialilor americani, conform căreia NSA nu spionează Germania şi alţi parteneri occidentali din motive economice, rezultă din paginile ziarului citat.

Cine l-a trimis sau chemat pe liderul ecologist la Moscova, rămâne, deocamdată, învăluit în mister. Pentru cotidianul Neue Zürcher Zeitung este, în schimb, cât se poate de limpede că, deocamdată, învingătorul partidei este Vladimir Putin.

Europenii au şansa de a deveni din perdanţi ai partidei, cîştigători. Cum? Determinînd Washingtonul să accepte un codex obligatoriu de reguli privind caracterul secret al datelor personale - atât ale liderilor politici, cât şi ale cetăţenilor obişnuiţi. Până cînd nu se va ajunge la această înţelegere, opinează Der Standard , acordul Swift trebuie suspendat.

Handelsblatt întrevede ipoteza încheierii unui acord anti-spionaj cu americanii, prin care să fie protejate datele personale ale responsabililor politici, cetăţenilor şi întreprinderilor - altfel spus, prin care să fie explicit formulată interdicţia spionajului economic, ştiut fiind că „Statele Unite nu au prejudecăţi în a-şi asigura avantajele în toate branşele”.
Scandal şi consecinţe politice


America pare a nu mai şti să facă deosebirea „între prieteni şi duşmani” precizează Frankfurter Allgemeine Zeitung. Şi nu numai atât căci „preşedintelui Obama pare a-i fi indiferent pe cine calcă în picioare serviciile sale secrete sau, ceea ce este nu mai puţin grav, şeful Casei Albe a pierdut pur şi simplu controlul asupra slujbaşilor statului”. 

Dar nu cumva a devenit America „o superputere paranoică, după atentatele de la 11 septembrie 2011” se întreabă Die Welt într-o relatare amplă. Indiferent de răspuns, cert este că „Merkelgate a adus prejudicii prestanţei morale a preşedintelui Obama, intereselor politice ale Americii, tocmai cînd are mai multă nevoie decât oricând de aliaţi în noua lume multipolară”. 

„Dar să lăsăm morala şi bunele maniere diplomatice de-o parte” recomandă Le Figaro, îndreptîndu-şi atenţia asupra consecinţelor politice ale scandalului: „Cum le mai vom putea da de-acum înainte lecţii chinezilor, cum îi vom mai putea dezvăţa să-şi spioneze poporul şi partenerii străini? Cum vom mai putea avea încredere în propriii noştri parteneri? Ironia întîmplării este că tocmai Obama, un democrat, un laureat al Premiului Nobel pentru pace, care s-a prezentat (...) promiţând să elimine excrescenţele măsurilor de securitate să fie cel care să se încurce în iţele NSA”. 

Sau, să fie prins în tentaculele serviciilor secrete care, scrie Handelblatt, „au devenit o caracatiţă autonomă, ce nu vrea să se mai retragă dîndu-le şi americanilor impresia că ceva a scăpat de sub control”. De aceea, „ar fi în interesul Americii în primul rînd să intervină spre a restabili ordinea” dă de înţeles cotidianul economic german.

„Şi Obama şi Merkel au subestimat dimensiunile scandalului NSA, atunci cînd Edward Snowden a făcut primele dezvăluiri,” crede De Telegraaf. „E drept că Merkel şi-a trimis miniştrii la Washington. Numai că aceştia au încercat apoi să măture sub covor întreaga afacere. Degeaba, fiindcă iată, deunăzi ambasadorul american a fost convocat de către ministrul german de externe, guvernul german este extrem de supărat pe cel mai important partener NATO, ceea ce nu este doar penibil pentru Obama ci devine o problemă politică pentru Merkel” afurmă cotidianul olandez.

De ce? Fiindcă „la început, scandalul NSA a fost bagatelizat, fiindcă nu s-a făcut imediat încercarea de a-i feri pe cetăţenii Republicii federale de lăcomia de date a serviciilor secrete americane” crede Süddeutsche Zeitung. În schimb, „ministrul german de interne i-a săpunit pe cei care au criticat modul lax în care s-a reacţionat la dezvăluirile lui Snowden, acuzându-i de antiamericanism”. Mai mult, continuă ziarul ideea, „li s-a spus cetăţenilor Republicii Federale că serviciile secrete britanice şi americane respectă întru totul legislaţia germană privind protecţia datelor personale. Acum, aceste declaraţii sunt mai mult decît penibile iar guvernul Merkel ar trebui să se ruşineze”.

Poate din acest motiv, consternarea generală a clasei politice germane la vestea că şi telefonul cancelarei a fost ascultat, aduce a bigotism, opinează din nou Die Welt, argumentând după cum urmează: „Demult se ştie că nici serviciile secrete germane nu sunt cu totul inocente. Ele au cooperat cu NSA, i-au furnizat informaţii obţinînd altele în schimb. Iar dacă metodele NSA sunt condamnate, aceasta nu doar din motive pur etice. Ci poate şi din invidia generată de faptul de a nu dispune de posibilităţile tehnice ale NSA” conchide cotidianul citat.

Punctul pe „i” pare a-l pune Rhein-Nektar Zeitung: „În urma atentatelor teroriste de la 11 septembrie 2011, Statele Unite au creat o instituţie care se încumetă să supravegheze toată omenirea. In vremea lui Orwell aşa ceva se numea gîndire totalitară. Consecinţa este că lupta împtriva terorismului ameninţă demult deja să degenereze într-o luptă împotriva statului de drept”. 
Spionarea liderilor străini - „misiune de bază” pentru serviciile secrete


Şefii Comunităţii de Informaţii americane şi al NSA, James Clapper şi Keith Alexander s-au pronunţat în faţa congresmenilor americani în chestiunea scandalului iscat de dezvăluirile lui Edward Snowden cu privire la practicile de interceptare ale NSA. Potrivit coordonatorului serviciilor de informaţii americane, James Clapper, spionarea de lideri străini, în speţă „cunoaşterea intenţiilor lor”, constituie un principiu fundamental, respectiv o "misiune de bază" pentru orice serviciu secret. „Singura veste mai rea decât ştirea potrivit căreia NSA a interceptat” convorbirile unor lideri străini „ar fi fost”, a spus el, „să n-o fi făcut”. Străinii şi, nu în ultimul rând, europenii, în ocurenţă francezii, spaniolii şi germanii de la BND, ar face de altfel, potrivit lui James Clapper, acelaşi lucru. 

Puţine publicaţii europene au apreciat aceste declaraţii. Mitteldeutsche Zeitung este de părere că James Clapper n-ar fi sesizat „aspectul revoluţionar” al aserţiunilor sale privind utilitatea spionării de şefi de guvern, spre a se afla instantaneu dacă intenţiile lor corespund sau nu obiectivelor politice americane. În acest caz, afirmă ziarul, SUA nu ar mai avea nevoie de Departamentul de Stat. Un minister de externe "ar deveni superflu. La fel de inutilă ar deveni şi diplomaţia clasică”.

„Lupta contra terorismului îndreptăţeşte neîndoielnic supravegherea electronică” subliniază Le Monde. Dar, potrivit cotidianului parizian, această luptă „nu justifică nici spionarea mobilului cancelarului Merkel, nici colectarea neîngrădită a zeci de milioane de date particulare”.

Pe cale de consecinţă, „în raporturile lor cu ţările afectate, şi în special cu opinia publică europeană” SUA ar face bine să-şi abandoneze „lipsa de jenă” care, potrivit cotidianului francez, ar însoţi această masivă achiziţie de informaţii confidenţiale. Ziarul scrie textual că „pretextul potrivit căruia toţi fac acelaşi lucru e prea subţire”. Ar fi nevoie de „explicaţii oneste şi constructive”, mai recomandă Le Monde. 

Şi alţi observatori continuă să aloce spaţii ample analizării şi comentării urmelor adânci lăsate în politica externă americană de dezvăluirile lui Edward Snowden, fostul agent al NSA, care a primit azil politic în Rusia. El Mundo reia informaţii publicate iniţial de The Washington Post din aceeaşi sursă - Edward Snowden.

În context, ziarul spaniol se arată indignat nu doar de supravegherea mobilului Angelei Merkel, dar evocă şi prezumtiva interceptare a comunicaţiilor din Vatican precum şi a datelor utilizatorilor de Google şi Yahoo. El Mundo consideră că scandalul ar fi atins dimensiuni care ar face obligatorii demisia şefului NSA, Keith Alexander, deopotrivă cu noi explicaţii şi luări de poziţie din partea şefului administraţiei americane, Barack Obama.

Tageszeitung oferă unele lămuriri necesare cu privire la ceea ce e cu adevărat nou şi scandalos într-o meserie precum spionajul. Colectarea de informaţii confidenţiale „despre lideri politici, economici şi militari face parte”, într-adevăr, „din obiectivele de bază ale serviciilor secrete. Pe de altă parte însă avem supravegherea comunicaţiilor unor populaţii întregi pe toată suprafaţa teritoriului lor, care a devenit posibilă abia odată cu digitalizarea şi legitimă acum 12 ani, odată cu declanşarea războiului anti-terorist". Ziarul ,amofestă nemulţumire faţă de de faptul că în privinţa echilibrului dintre „interesele securităţii, pe de o parte şi drepturile şi libertăţile civice, pe de alta”, factorul hotărâtor nu îl reprezintă societăţile deschise. Dilema privind stabilirea acestui echilibru nu o tranşează, de exemplu „vreo dezbatere liberă şi publică, purtată de aceste societăţi, ci serviciile secrete”, în spatele uşilor închise. Cotidianul berlinez consideră că această tendinţă este profund nocivă pentru democraţie, că trebuie cu orice preţ frânată şi că, în acest domeniu, ar trebuie să fie cineva extrem de naiv pentru a avea încredere în guverne. 
„Preşedintele Vladimir Putin trebuie să se fi dus la culcare miercuri seara râzând cu gura pînă la urechi, întrucât ipoteza ca serviciile secrete americane să fi interceptat convorbirile cancelarului german Angela Merkel seamănă mai degrabă cu o glumă. (...) Cum adică, să fie spionată tocmai o şefă de guvern care în întreaga ei carieră politică nu a dat nici cea mai mică dovadă de reflexe antiamericane şi care a apărat şi slujit adesea cu mult curaj, axa transatlantică?” - scrie Die Welt, evidenţiind o posibilă nedumerire pe care nu doar şeful Kremlinului trebuie să o fi avut la auzul dezvăluirilor făcute de Der Spiegel.

Dacă vrea să ştie ce gîndeşte Angela Merkel, îi telefonează direct, declara oficial Barack Obama în miezul verii, cînd scandalul NSA aflat în toi isca bănuiala că şi convorbirile cancelarului german ar putea fi interceptate. A fost doar o chestiune de timp până când bănuială să devină o certitudine.

Ideea se regăseşte şi în analizele cotidianului britanic The Guardian. După ce semnalează că cine nu face parte din „Five  eyes” - respectiv SUA, Marea Britanie, Canada, Australia şi Noua Zeelandă - „trebuie să ia în calcul că este spionat de NSA”. ziarul citat se întreabă, sarcastic „cine mai are nevoie de duşmani,cînd are parte de aşa prieteni”.

Din Bonn, cotidianul General-Anzeiger acuză scandalosul tratament pe care Washingtonul îl aplică partenerilor transatlantici ale cărui consecinţe sunt dintre cele mai grave. Astfel, „dispar frontierele ce separă atitudinea şi comportamentul diferenţiat faţă de democraţiile partenere şi faţă de dictaturile inamice”.

Dacă după dezvăluirile vizând „isprăvile armatei de spioni ai preşedintelui Obama, încrederea germanilor în cel mai important partener s-a topit văzând cu ochii, acum riscă să dispară complet, după ce bănuielile că şi convorbirile Angelei Merkel au fost interceptate de NSA s-au adeverit” a remarcat Nordwest-Zeitung. „A sosit momentul ca Germania şi Europa să-l facă pe partenerul american să priceapă că nu mai sunt dispuse să tolereze un astfel de comportament” adaugă ziarul citat, menţionînd că Parlamentul UE a şi lansat un semnal cît se poate de grăitor către Washington şi anume că nu mai trece drept sigură votarea acordului Swift prin care datele bancare ale cetăţenilor europeni devin accesibile autorităţilor americane.

Că tot ceea ce este posibil se întâmplă şi poate întâmpla sugerează Süddutsche Zeitung amintind că şefa guvernului de la Berlin nu a exclus definitiv probabilitatea ca serviciile secrete americane să-i spioneze şi pe politicienii germani.

De Telegraaf manifestă înţelegere faţă de supărarea Angelei Merkel „care s-a născut şi s-a maturizat într-un stat totalitar în care spionarea celuilalt era la ordinea zilei”.

Dimensiunile spionării chiar şi a partenerilor apropiaţi de către serviciile secrete americane, devenite inimaginabile după atentatele de la 11 septembrie 2011 „alimentează temerile că Statele Unite ar fi cuprinse de o paranoia” afirmă Hessiche Allgemeine. „Şi de o aroganţă nemăsurată” completează La Reppublica, atrăgând atenţia şi asupra impardonabilului mod în care Washingtonul a reacţionat la consternarea aliaţilor „false dezminţiri, minciuni care trădează stînjeneală, pierderea simţului realităţii”. 
„Europa şi America se îndepărtează tot mai mult una de cealaltă" avertizează Frankfurter Allgemeine Zeitung, făcând o paralelă între sporirea distanţei între cele două continete datorată activităţilor NSA şi cea a îndepărtării plăcilor tectonice. De la descoperirea Lumii Noi de căte Cristofor Columb, cele două continente s-au îndepărtat unul de celălalt cu cel puţin 26 de metri, precizează publicaţia menţionată.
Este spionarea între aliaţi de neimaginat? Un răspuns îl oferă Der Spiegel, referindu-se la declaraţiile fostului ministru de Externe elen, Theodoros Pangalos. "Ce pot americanii, putem şi noi şi încă demult" afirmă fostul şef al diplomaţiei elene în perioadă 1996-1999. Acesta s-ar fi amuzat copios, pe vremea mandatului său, la ascultarea unor înregistrări ale convorbirilor purtate de diplomaţi americani. De remarcat ar fi fost mai ales exprimarea acestora, nu tocmai elegantă. Interceptarea convorbirilor telefonice dintre diplomaţii americani, mărturisea Pangalos, în cadrul unui interviu radiofonic, s-a dovedit până la urmă inutilă, căci mai mult decât se ştia oricum despre politica SUA, nu s-a putut afla.
The New York Times se teme, mai ales, „de o deteriorare progresivă a relaţiilor Washingtonului cu aliaţii săi: Dacă într-adevăr serviciile secrete americane au interceptat convorbirile telefonice ale doamnei Merkel, înregistrând apelurile şi chemările, s-ar putea ca încrederea între Berlin şi Washington să fie zdruncinată pe termen lung”. 
Şi Berliner Morgenpost sesizează o pernicioasă evoluţie a resentimentelor faţă de America pe fundalul scandalului NSA, pledând cauza consolidării parteneriatului bilateral. Vorbele însă nu ajung, precizează publicaţia, opinînd că un liant puternic al încrederii reciproce ar rezida într-un acord care să interzică spionarea cetăţenilor de rând şi a politicienilor. 

Între indignare şi bagatelizare


„Un act ilegal, nebunesc şi criminal” a etichetat ilustrul istoric american Fritz Stern, spionarea de către serviciile secrete americane a Angelei Merkel şi a altor parteneri europeni ai Americii. Savantul întrevede în actualul scandal „cea mai gravă criză a relaţiilor americano-germane după 1945”. Fritz Stern, şi-a formulat opiniile, citate în parte de Frankfurter Allgemeine Zeitung, în discursul de mulţumire rostit la Universitatea din Washington cu prilejul primirii Premiului Volkmar-und-Margret Sander, menit să răsplătească meritele unor pionieri ai schimbului transatlantic de idei. Deloc întîmplător, Fritz Stern reţine şi una din afirmaţiile Angelei Merkel cu titlu de avertisment: „nu tot ce este tehnic realizabil are voie să şi fie realizat!”
„Noi spionii” se intitulează eseul scriitorului olandez Leon de Winter publicat în paginile cotidianului Die Welt. Autorul încearcă să relativizeze gravitatea delictului comis de NSA sub motiv că, în definitiv, cu toţii ne-am spiona unii pe alţii, chiar atunci cînd e vorba de prieteni sau fiinţe dragi. Scriitorul împinge şi mai departe falsul raţionament, afirmân că şi cei care consternaţi afirmă acum că prietenii nu se spionează, ştiu prea bine că aşa ceva nu este adevărat. Deşi Leon de Winter concede că stocarea de date de către serviciile secrete americane este „un pur nonsens”, ironizează şocul general creat de revelaţia dimensiunii spionării europenilor de către NSA. „Credem oare cu adevărat că isteţele servicii secrete germane şi guvernul federal chiar nu au bănuit aşa ceva? Angela Merkel, cea mai sagace persoană din echipă, trebuie să fi fost informată despre jocul transatlantic al serviciilor secrete” afirmă De Winter, dorindu-şi „o lume paşnică şi plină de înţelegere şi iubire” pentru a recunoaşte imediat după aceea că „o astfel de lume ar fi cam plicticoasă”. 

Un fost membru al guvernului german, Otto Schily, ministru de interne în coaliţia roşu-verde din timpul guvernului Schröder, crede pericolul cel mai mare nu îl constituie spionarea unora de către alţii, dar terorismul, se precizează în Neue Zürcher Zeitung. În numele combaterii terorismului, au fost puşi sub lupă şi partenerii europeni. 
Dar ce mai pot face aceştia? În furia lor se amestecă şi o mare dezamăgire. „Obamamania de care fuseseră cuprinşi germanii până nu demult s-a spulberat, lăsând să se întrevadă că la Casa Albă domneşte un cinic cu două feţe, care ţine discursuri nobile dar pentru care orice mijloace sunt bune spre a-şi atinge scopul” crede Mannheimer Morgen.

Deşi nu se ştie cu precizie dacă Obama a fost informat după 2010 că şi Angela Merkel a fost interceptată de NSA, mai nimeni nu poate crede contrariul, remarcă Leipziger Volkszeitung. 
"Frumoasa lume nouă îşi arată faţa hâdă" anunţă Landeszeitung, referindu-se la scandalul spionajului care capată noi dimensiuni.

„Reacţiile” provocate de dezvăluirile lui Edward Snowden au devenit tot mai „stridente”, precizează Die Welt. Ziarul consideră demn de toată atenţia faptul că Angela Merkel s-a plasat în fruntea unui protest occidental în urma căruia „America ar trebui să înveţe cum să se comporte cu prietenii de nădejde”.
În siajul antiamericanismului care ameninţă să inunde coloanele ziarelor se cere să i se acorde lui Snowden azil politic în Germania. Fiindcă, după cum pune problema Osnabrücker Zeitung, nu contestă nimeni „principial” necesitatea întreţinerii „de relaţii bune cu Statele Unite, dar a venit totuşi timpul revizuirii lor”. 

Rezultatele lecţiilor de bună purtare se vor lăsa încă aşteptate devreme ce Kieler Nachrichten ajunge la concluzia că „la rece vorbind, America nu prea se sinchiseşte de scandalul iscat în Europa de serviciile ei secrete”.

„Mai grav, corul bocitoarelor de la Bruxelles dezvăluie neputinţa politică a Europei: ea este scindată şi incapabilă să se apere. Uniunea Europeană este doar o putere economică, pe care adversarii ei ar vrea cu dragă inimă s-o jefuiască” scrie L'Alsace, recomandînd europenilor ca „în loc să elaboreze coduri de bună purtare mai bine şi-ar crea instrumentele necesare spre a se apăra şi de prieteni şi de duşmani”.
Parisul clocoteşte după ce Le Monde „a scos la lumină tehnicile aplicate de serviciile secrete, metode care nu corespund cîtuşi de puţin comportamentului faţă de prieteni. Spionii hight-tech i-au urmărit sistematic, în masă, fără ştirea guvernului francez, tocmai pe cei care sunt cunoscuţii ca fiind cei mai vechi aliaţi ai Statelor Unite. Metodele folosite de NSA încalcă drepturile cetăţenilor francezi dar şi ale celor europeni. Şi din partea guvernului federal ar fi de dorit o poziţie mai clară în privinţa protecţiei sferei private".

Europa l-a pierdut pe Tadeusz Mazowiecki

„Alături de Lech Wałęsa, este cea mai stimată persoană în procesul de transformare al Poloniei" scrie Gazeta Wyborcza, după moartea lui Tadeusz Mazowiecki, la 86 de ani. Acesta a fost primul prim-ministru necomunist de după căderea regimului, în 1989, co-organizator al negocierilor care au reunit guvernul şi sindicatul Solidarność (Solidaritatea), pentru a calma tensiunile sociale crescânde. Tadeusz Mazowiecki era departe de orice tentaţie corupătoare a puterii şi cu siguranţă cel mai bun prim-ministru din toată istoria poloneză. Om cu principii, străin de orice oportunism, a pus, în cei 14 ani de mandat, fundaţiile unui stat suveran şi democratic, a securizat frontierele cu Germania, a iniţiat primele alegeri libere, a susţinut terapia de şoc a lui Balcerowicz - un plan controversat de transformare rapidă a economiei comuniste în economie capitalistă - a cărui responsabilitate a asumat-o în întregime, dar a fost un angajament pe care l-a plătit ulterior la urne. La scrutinul prezidenţial din 1990 nu a reuşit să strângă suficiente voturi pentru a fi prezent într-un al doilea tur, dar a intrat în istorie.
Cotidianul din Varşovia subliniază că "toate acestea au fost realizate de o persoană care a fost totuşi criticată pentru faptul că a fost atât prea timidă cât şi prea prudentă. Calmul, prudenţa şi sensul politic de care a dat dovadă au fost adeseori confundate cu lentoarea. Aceste calităţi nu sunt doar seducătoare ci şi necesare printre figurile politice poloneze pasionate".
Adam Michnik, actualul redactor-şef al Gazeta Wyborcza şi una dintre figurile marcante ale mişcării opoziţiei anticomuniste în perioada 1968-1989, aduce un tribut fostului său coleg într-o primă pagină surprinzătoare, în alb şi negru, scriind că Tadeusz Mazowiecki “a cunoscut suferinţa şi gloria poloneză” ca nimeni altul şi “pentru mult timp a fost un simbol al opoziţiei democrate şi al sindicatului Solidaritatea”.

Adam Michnik subliniază că Tadeusz Mazowiecki „a fost un om al dialogului - care putea să se ocupe de oameni din tabere adverse (...). A fost un exemplu de patriot lipsit de egoism naţional şi naţionalism etnic. Era un democrat care a respectat pluralismul şi importanţa compromisului”.


Tadeusz Mazowiecki a fost frecvent criticat pentru aşa-numita “politică a liniei groase”, în care a vrut să tragă o linie peste trecutul ţării şi să se concentreze pe viitor, dar care a fost frecvent interpretată greşit ca un refuz de a încheia socotelile cu membrii regimului comunist.

Totuşi, acum chiar şi foştii oponenţi precum Bogusłw Chrabota, redactor şef al conservatorului ziar Rzeczpospolita salută curajul lui Tadeusz Mazowiecki: „În 1989, s-a angajat într-o misiune despre care ştia că este aproape fără speranţă. A făcut greşeli? În acel moment am crezut că o grămadă: evaluări inconsistente (...), renunţare apatică la comunism, lipsă de îndrăzneală în reprivatizare. Astăzi, am îndoieli că s-ar fi putut face toate acestea în mod diferit sau mai rapid”.

La Paris, Le Monde îl onorează titrând "Mazowiecki sau când a basculat Europa...". Cotidianul omagiază rolul pe care fostul prim ministru l-a jucat în "banalizarea vieţii democratice":

Europa a pierdut un om remarcabil. (...) A fost un avocat neobosit al integrării Poloniei într-o Europă unite, indivizibile. O Europă căreia îi aparţinea din punct de vedere intelectual, moral şi politic. Locul pe care îl ocupă astăzi Polonia în Uniunea Europeană este o dovadă strălucitoare a verticalităţii luptei duse de Tadeusz Mazowiecki în anii 80, a opozanţilor polonezi din jurul lui Lech Wałęsa.

